הוועדה המיוחדת להיערכות מערכת החינוך והחינוך המיוחד, לרבות לשנת הלימודים הבאה, כנסת 23, פרוטוקול מספר 5, 2020-04-01 12:00

ניצן הורוביץ: שלום לכולם, אני פותח את הישיבה, אני מתחיל בישיבה, צוהוריים טובים מהכנסת, ועדת החינוך הזמנית של הכנסת, אני מקווה שהיא תימשך כמה שיותר כי אנחנו עושים עבודה נמרצת וחשובה.

ניצן הורוביץ: היום הדיון שלנו יעסוק במערכת ההשכלה הגבוהה בתקופת הקורונה.

ניצן הורוביץ: כמו כל מערכת החינוך, גם מערכת ההשכלה הגבוהה מושבתת כבר כמה שבועות, הסטודנטים יושבים בבית ויש לנו כאן בעצם שני נושאים עיקריים בדיון היום.

ניצן הורוביץ: אחד, הנושא הלימודי האקדמי, איך מתקיימים הלימודים המקוונים, איך מתקיים הקשר עם המרצים, מה הולך להיות בבחינות, מה קורה במגזרים השונים ובמוסדות השונים, זה מגוון רחב של מוסדות ואוכלוסייה מאוד רחבה.

ניצן הורוביץ: אני רק אומר, חברי הכנסת, ייתכן ואחד מכם יצטרך ללכת לאולם השני כי יש לנו פה הגבלת מקום.

ניצן הורוביץ: אתי, את מתבקשת לצאת כי אחרת אצטרך להוציא חברי כנסת.

ניצן הורוביץ: אם את נכנסת, חבר כנסת צריך לצאת.

ניצן הורוביץ: או שאת נשארת או שאת יוצאת.

יהודית גידלי: אני אשב בחדר שלי, אין בעיה.

ניצן הורוביץ: אוקי, שבי בחדר השני.

ניצן הורוביץ: יש לנו כאן מגבלה של עד 11 איש בחדר ולכן מי שנכנס, מישהו אחר צריך לצאת.

ניצן הורוביץ: בקיצור, יש לנו היום שתי בעיות גדולות.

ניצן הורוביץ: האחת, הסיפור של השבתת הלימודים, מה קורה במצב כזה עם החומר האקדמי, המעבדות, העבודות, מה יהיה עם המבחנים.

ניצן הורוביץ: והתחום השני שהוא אפילו יותר קשה היום ויותר בעייתי, עניין הסטודנטים ומה קורה אתם מבחינה כלכלית.

ניצן הורוביץ: חלק גדול מהסטודנטים עובד בעבודות חלקיות שהסתיימו, הם לא נחשבים עובדים לצורך הפיצוי שעכשיו ניתן, הם גם לא עצמאיים, הם נופלים בין הכיסאות.

ניצן הורוביץ: הם עובדים במלצרות, עובדים בכל מיני עבודות זמניות, עובדים לפי שעה, הם פוטרו.

ניצן הורוביץ: מדובר בהמון אנשים, הם אפילו גם לא ממש בסטטיסטיקה של המובטלים כי הם לא זכאים לדמי אבטלה ואז הם צריכים להמשיך לשלם שכר לימוד, הם צריכים לשלם שכר דירה, הם צריכים לשלם חשבונות ויש מצבים מאוד קשים בעניין הזה.

ניצן הורוביץ: יש לנו פה שורה ארוכה של מוזמנים בזום, יש את נציגי המועצה להשכלה גבוהה, את ועד ראשי האוניברסיטאות, משרד האוצר, מכללות, הורים, מרכזי השלטון המקומי, ועדת המעקב של ערביי ישראל, התאחדות הסטודנטים כמובן ומוזמנים נוספים.

ניצן הורוביץ: גם כאן ובאולם המקביל יש פה לא מעט חברי כנסת.

ניצן הורוביץ: רק באולם המקביל תשמרו על שקט כי כל הדיבורים נכנסים כאן למערכת.

ניצן הורוביץ: הדיון הזה משודר בערוץ הכנסת וגם באתר הוועדה, אני מקווה שבקרוב גם בפייסבוק.

ניצן הורוביץ: כן, גם בפייסבוק.

ניצן הורוביץ: אתם מוזמנים לשלוח תגובות ושאלות בפייסבוק ואני, ככל האפשר, אביא ואשאל אותן כאן בוועדה.

ניצן הורוביץ: רק שתדעו, בימים האחרונים ניהלנו כאן את הדיונים במתכונת יותר חופשית וכל אחד דיבר מתי שבא לו ושאל שאלות, היה קצת בלגן.

ניצן הורוביץ: אנחנו ניתן פה רשות דיבור כמו שמקובל בכנסת וכל אחד ידבר בתורו, נעשה את זה יותר מסודר כי אחרת זה יתברבר.

ניצן הורוביץ: עידן רול, היות וביקשת הערת, אז בבקשה, הערה.

עידן רול: תודה, אדוני היושב-ראש.

עידן רול: בעקבות שיחה שהייתה לי הבוקר עם נציגי מועצת התלמידים הארצית בהקשר לדיונים שערכנו השבוע, אני רוצה להעלות נקודה שחשוב שתיאמר.

עידן רול: התלמידים מציעים הצעה חלופית לבגרויות והצעה בעיניי מדודה ומאוד רצינית.

עידן רול: הם אומרים משהו שחשוב שמשרד החינוך ישים לב.

עידן רול: השנה, בעקבות המצב, לראשונה מזה 27 שנים שלא שיתפו את מועצת התלמידים הארצית בבגרויות, איזה בגרויות יהיו, מה המיקודים, לפני שפורסמו.

עידן רול: דווקא השנה.

עידן רול: מה שעולה משיחות ועבודה אתם הם אומרים, אנחנו לא דורשים שום דבר מרחיק לכת, פשוט תשתפו אותנו בתהליך, תנו לנו להבין מה המיקודים ומה הדברים שיורדים, אנחנו יכולים לעזור לדייק את זה.

עידן רול: זה חשוב שייאמר.

ניצן הורוביץ: תודה.

ניצן הורוביץ: כאמור, זה לא הדיון עכשיו.

אורלי פרומן: הצעה לסדר רק להסביר שתי נקודות שלא תרדנה מסדר היום.

אורלי פרומן: האחת, בישיבה הבאה שלנו, אם תהיה, ביום שני, לדרוש תשובות על המשא ומתן עם המורים ללמידה מרחוק מיד לאחר פסח.

ניצן הורוביץ: כן, זה אמרנו אתמול.

אורלי פרומן: כדי שאנחנו נעקוב אחרי זה.

אורלי פרומן: דבר שני, דיון על כל הנושא של הגנים הפרטיים, מה יהיה גורלם מיד לאחר תום עידן הקורונה.

ניצן הורוביץ: יש לנו דיון מיוחד על הגנים בשבוע הבא, זה יעלה.

ניצן הורוביץ: אנחנו נתחיל עם מיכל נוימן, תעלה אותה בבקשה בזום, תיכף נראה אותך.

ניצן הורוביץ: בוקר טוב, את שומעת אותי?

מיכל נוימן: חבר הכנסת ניצן הורביץ, אני שומעת אותך אבל יש לי בקשה.

מיכל נוימן: פרופסור יפה זילברשץ - - -

ניצן הורוביץ: אנחנו יודעים, היא לא מצליחה להתחבר, אז את תתחילי, אם היא תתחבר אז היא תמשיך.

יפה זילברשץ: תקוע משהו, זה פשוט נתקע.

ניצן הורוביץ: את תתחילי, היא תתחבר ותמשיך.

ניצן הורוביץ: בבקשה, רק בקיצור נמרץ.

ניצן הורוביץ: אני מבקש, לא פראזות כלליות, אנחנו בדיון תכלס, יש פה ועדות, הרבה סטודנטים יושבים בבית ומחכים לתשובות בשני הנושאים העיקריים.

ניצן הורוביץ: האחד, הנושא הלימודי, האקדמי, בחינות, איך מתקיימים הלימודים וכו', מה עושים בבחינות?

ניצן הורוביץ: והנושא של התמיכה בסטודנטים, תשלומים, מה קורה אתם בעניין הכספי?

ניצן הורוביץ: בבקשה.

מיכל נוימן: צוהוריים טובים לכולם, חברים יקרים, תראו, בשבועות האחרונים של התפרצות המשבר, משבר הקורונה, מערכת ההשכלה הגבוהה התגייסה כולה לטובת המשך הלימודים האקדמיים לדאוג לכך שסמסטר ב' לא ייפגע, שהסטודנטים ימשיכו ללמוד, 61 מוסדות להשכלה גבוהה, למעלה מ-310,000 סטודנטים לומדים היום את הקורסים בלמידה און-ליין.

מיכל נוימן: המערכת כולה נמצאת שם.

מיכל נוימן: אנחנו בקשר ישיר עם התאחדות הסטודנטים, עם המוסדות להשכלה גבוהה, שיתגייסו כולם יד אחת לעניין.

מיכל נוימן: כמובן שהדברים האלה הם דברים שלאורך הדרך והפעילות יש בעיות פה ובעיות שם אבל בסך הכול הכללי הלימודים מתקיימים, הקורסים מועברים והסטודנטים מקבלים מענה הן ברמה האקדמית והן ברמה הכלכלית.

מיכל נוימן: צריך לזכור שאנחנו נמצאים בעיצומו של האירוע, אנחנו לא נמצאים אחרי, אנחנו לא יודעים כמה זמן זה עוד ייקח אבל נעשים כל המאמצים וכל הפעולות הנדרשות.

מיכל נוימן: נמצאים כאן יו"ר ור"ה, אני לא יודעת אם - - -

ניצן הורוביץ: אנחנו פה כדי לדבר על הבעיות אז בואי תתמקדי בקשיים.

מיכל נוימן: תגידו במה אתם רוצים להתמקד שלא נפתר.

ניצן הורוביץ: קודם כל לעניין הבחינות, איך ייעשו הבחינות?

מיכל נוימן: אנחנו עוד לא הגענו לרגע הבחינות, לכשנגיע אליהן לקראת תום סמסטר ב' ועדיין יהיה משבר, נצטרך להינתן להן מענה.

מיכל נוימן: המוסדות מקיימים בחינות בתצורות שונות, זה יכול להיות בצורה של בחינות בית שקיימות גם היום בפורמטים הנוכחים בקורסים, יש בחינות שמתקיימות באמצעות עבודות שסטודנטים מגישים, הערכת הסמסטר נעשית לאורך הקורסים, הדברים האלה ידועים, מוכרים, אני חושבת שיהיה נכון לשמוע גם את המוסדות להשכלה גבוהה, אנחנו לא מנהלים אותם, לא אומרים להם איך לעשות בחינה, אני חושבת שזה נושא שנכון לשמוע פירוט רחב יותר מראשי המוסדות להשכלה גבוהה.

ניצן הורוביץ: בסדר גמור, אנחנו נשמע את מראשי האוניברסיטאות.

ניצן הורוביץ: עוד שאלה אחת אלייך בתור מל"ג, ות"ת, מה בעניין התשלומים, שכר הלימוד, הדברים שאתם גובים מהסטודנטים לנוכח הקושי של הסטודנטים היום להתפרנס, אף אחד לא עובד, מה קורה עם זה?

מיכל נוימן: אני אחלק את התשובה לכמה דברים.

מיכל נוימן: קודם כל רק להבהיר, לשים דברים על דיוקם.

מיכל נוימן: לא אנחנו, המועצה להשכלה גבוהה, גובה את שכר הלימוד, כל מוסד גובה את שכר הלימוד.

מיכל נוימן: יש מערכת מתוקצבת, יש מכללות לחינוך, יש אוניברסיטאות, יש מכללות מתוקצבות, המוסדות גובים את התשלומים, את שכר הלימוד.

מיכל נוימן: המוסדות היום העמידו סיוע לסטודנטים במובן של פריסת לימודים, מוסדות שיכולים לדחות תשלומים, דחו תשלומים לסטודנטים.

מיכל נוימן: ככל שאנחנו, בסיכום עם ראשי המוסדות, ונמצא כאן יו"ר התאחדות הסטודנטים - - -

ניצן הורוביץ: כן, תיכף נשמע אותו.

מיכל נוימן: אין סטודנט שלא קיבל מענה, אין מוסד שלא נתן מענה לסטודנטים בהקשר של שכר הלימוד.

ניצן הורוביץ: כן, רק שהמענה הוא בדרך כלל שלילי.

ניצן הורוביץ: מענה יש אבל תוכן המענה הוא לא חיובי.

מיכל נוימן: אני לא חושבת שהמענה הוא מענה שלילי.

מיכל נוימן: אני חושבת שהמענה הוא מענה חיובי היכן שניתן לתת מענה חיובי.

מיכל נוימן: אם סטודנט למשל שילם בכרטיס אשראי, היכולת לדחות תשלומים בכרטיס אשראי כמעט לא קיימת, אבל כן כל האפשרויות האחרות, העברה בנקאית, פריסת התשלומים, ככל שאנחנו יודעים, ככל שנמסר לנו, הדברים נעשים והולכים לקראת הסטודנטים.

ניצן הורוביץ: בסדר.

ניצן הורוביץ: אם לחברי הכנסת יש שאלות למל"ג ות"ת כי יש פה הרבה מוזמנים שהם אולי רלוונטיים.

ניצן הורוביץ: אז רק אם יש שאלות למל"ג, ות"ת.

ניצן הורוביץ: בבקשה, חבר הכנסת עסאקלה.

ג'אבר עסאקלה: המל"ג שתק לאורך המשבר הזה.

ג'אבר עסאקלה: כולנו ידענו שבמשרד האוצר מכינים תוכנית כלכלית ולמעשה לא היה קול חזק של המל"ג בעניין איך משפרים את התנאים של הסטודנטים בתקופת המשבר.

ג'אבר עסאקלה: היום התוכנית כבר פורסמה, יש שם סעיף אחד שאומר, לאלה שנפלו בין הכיסאות יש 70 מיליון שקל.

ג'אבר עסאקלה: 70 מיליון שקל האלה, לדעתי צריך לדרוש שיבואו לאוניברסיטאות ולמכללות המוכרות כדי לשפות את הסטודנטים.

ג'אבר עסאקלה: הסטודנטים, אולי כדאי לשקול להוריד להם את שכר הלימוד לשנה הזאת, בטח להוריד את השכירות במעונות, אלה דברים שחייבים לעשות.

ג'אבר עסאקלה: אני לא רוצה להתחיל במצוקת הסטודנטים כי המצוקה היא כמו בכל המשק, יש מצוקה קשה.

ניצן הורוביץ: יש לנו פה גם את נציגי האוצר, נציגי האוניברסיטאות, תהיה אפשרות גם לשאול אותם.

ניצן הורוביץ: אז רק שאלות למל"ג ות"ת.

ניצן הורוביץ: מיכל, תעני בבקשה.

מיכל נוימן: לבוא ולומר שהמל"ג ות"ת לא עשו כאן שום דבר זה לא להכיר את העובדות.

מיכל נוימן: אנחנו, המטרה המרכזית של כל הפעילות שלנו עם הקולגות במשרד האוצר שנתנו יד רצינית מאוד לסיפור הזה, וראשי המוסדות להשכלה גבוהה, כל מה שעשינו וכל המאמץ היה, חס וחלילה לא לבטל את סמסטר ב' אלא המשך התקיימות הלימודים והמערכת.

מיכל נוימן: וזה שהצלחנו לעשות את זה יחד עם המוסדות ובזכות המוסדות ובזכות האוצר, צריך להגיד תודה גדולה לעניין הזה כי האלטרנטיבה הייתה לסיים את הלימודים ולא לפתוח את סמסטר ב'.

ניצן הורוביץ: עוד שאלה למל"ג ות"ת, חבר הכנסת פרומן, בבקשה.

אורלי פרומן: שלום מיכל, שתי שאלות.

אורלי פרומן: אחת, בנושא האקדמי, אולי זו אמירה כי אני יודעת שאתם בתוך זה אבל דגש מיוחד על הסטודנטים שזאת להם השנה האחרונה והסמסטר האחרון ומצפה להם, אין התמחות, אין השתלבות בשוק העבודה, יש פה תקופה שהיא לא רגילה ועליהם דגש מיוחד.

אורלי פרומן: דבר שני, הסטודנטים שהם לא יכולים לקבל את ההוראה מרחוק כי זה קורסים יצירתיים, קורסים לארכיטקטורה, קורסים לאומנות, מעבדות וכל התחומים.

אורלי פרומן: זה בהיבט האקדמי.

אורלי פרומן: התחום השני זה בתחום הכלכלי.

אורלי פרומן: פה אני חושבת שצריכה להיות כן איזה שהיא מדיניות מטעמכם כלפי כל המוסדות ולא כל מוסד יחזיר, לא יחזיר, כי בסוף צריך לראות עד אחרון הסטודנטים.

אורלי פרומן: אני חוששת מנשירה, נשירה של סטודנטים מהלימודים האקדמיים עקב חוסר יכולת להתמודד עם האבטלה, תשלומים, התחייבויות, עובדים חיוניים – חלקם גם עובדים אז הם עובדים חיוניים, לא יכולים ללמוד כמו שצריך – בתוכנית הכלכלית של האוצר אין התייחסות לסטודנטים ולצעירים, חלקם סטודנטים - - -

ניצן הורוביץ: זה למשרד האוצר, תיכף אנחנו נדבר אתם.

אורלי פרומן: מיכל דיברה על הקשר עם האוצר ולכן זאת בקשה ממנה.

אורלי פרומן: כן צריך להגדיר חבילת סיוע, מנגנון פיצוי חכם לסטודנטים שהכי קשה להם וזה צריך להיות בראייה פרטנית.

אורלי פרומן: זאת אומרת, בסוף כל אוניברסיטה וכל מכללה צריכה לראות את הפרט מעבר לנורמה שתהיה לרוב הסטודנטים.

אורלי פרומן: תודה.

ניצן הורוביץ: תודה.

ניצן הורוביץ: חבר'ה, אני אתן רשות דיבור אבל שאלות למל"ג כי אנחנו פה בדיון כזה בעייתי בגלל הזום.

ניצן הורוביץ: חבר הכנסת הג'בארין, בבקשה.

יוסף ג'בארין: שלום, מיכל, תקופה לא קלה עוברת על כולנו אבל דווקא בתקופה הזאת חשוב להדגיש את הנושאים הבוערים יותר כרגע.

יוסף ג'בארין: הושקעו הרבה מאמצים במל"ג בשנים האחרונות לעניין תוכנית החומש של הסטודנטים הערביים, לרבות גיוס של רכזים בתוכניות מיוחדות.

יוסף ג'בארין: המטרה הייתה להרחיב את הנגישות ולמנוע כמובן נשירה.

יוסף ג'בארין: אני מאוד חרד, אני אומר את המילה חרד כי מה שאני שומע מהשטח, שפשוט התוכנית כיום בבעיה, הסטודנטים הערבים במצוקה, גם בעיות של תקשוב אבל גם תמיכה פסיכולוגית ונפשית.

יוסף ג'בארין: כל המצב הזה אולי מחייב הגברת התמיכה ולכן אני פונה אלייך מתוך תקווה שאתם מודעים לאוכלוסייה הפגיעה הזאת ושלא תהיה פגיעה בתוכנית החומש אלא להפך, לוודא שדווקא עכשיו היא פועלת כדי שההצלחות שלנו וגם שלך ושל המל"ג לא ילכו לאיבוד.

אימאן ח'טיב יאסין: אני גם רוצה לחזק את החרדה הזאת, אני מקבלת הרבה פניות מסטודנטים לחשש הזה של תוכנית החומש.

אימאן ח'טיב יאסין: במקום באמת להגביר אנחנו יודעים שדווקא אוכלוסייה מסוימת יש בה נשירה גבוהה יותר ומה שקורה עכשיו זה עוד יגביר את הנשירה הזאת.

ניצן הורוביץ: תודה.

ניצן הורוביץ: תעני רק על העניין הזה ונעבור הלאה.

ניצן הורוביץ: תישארי אתנו, אולי גם יפה תוכל להתחבר, אני מקווה.

יפה זילברשץ: התחברתי.

יפה זילברשץ: שלום, סליחה, בוקר טוב.

ניצן הורוביץ: תודה, מיכל, נעבור ליפה.

ניצן הורוביץ: שלום לך יפה זילברשץ.

יפה זילברשץ: שלום, אני מתנצלת, משהו נתקע והשתחרר.

יפה זילברשץ: אני מתנצלת.

ניצן הורוביץ: אין דבר, כולנו לומדים.

ניצן הורוביץ: אני רק רוצה להגיד, זה גם משודר בפייסבוק, מי שרוצה להעביר שאלות בפייסבוק, שיכתוב שם, יעבירו לי ואנחנו נשאל.

ניצן הורוביץ: יפה, מיכל נתנה פה את הרקע.

ניצן הורוביץ: אני מציע שתתייחסי לשאלות.

ניצן הורוביץ: שמעת את השאלות האחרונות של חברי הכנסת?

יפה זילברשץ: לא.

ניצן הורוביץ: בעניין סטודנטים ערביים, חשש לנשירה, המשך של תוכנית החומש, דווקא חיזוק שלה עכשיו לנוכח המצב.

ניצן הורוביץ: דוקטור ג'בארין, אתה רוצה בשתי מילים, תחזור שוב על השאלה אבל בשתי מילים.

ניצן הורוביץ: פרופסור זילברשץ תענה.

יוסף ג'בארין: השאלות שלי ושל חבריי כאן לגבי המצב של תוכנית החומש.

יוסף ג'בארין: הייעוד של התוכנית היה דווקא לחזק, לתגבר, לתמוך בסטודנטים הערבים.

יוסף ג'בארין: אנחנו מקבלים פניות שכנראה הדברים לא עובדים בתקופה הזאת והדגש שלנו, שדווקא עכשיו צריך לחזק אותה, למשל לשמר את כל הרכזים, את כל העובדים הסוציאליים, הפסיכולוגים, ולהבטיח שהתקצוב יהיה קיים בתקופה הקשה הזאת.

ניצן הורוביץ: אוקי, בבקשה.

יפה זילברשץ: קודם כל, תודה רבה, אני מניחה שמיכל הציגה את עמדתנו בצורה הטובה ביותר.

יפה זילברשץ: תודה רבה, מיכל.

יפה זילברשץ: בעניין של תוכנית החומש, זאת לא תוכנית חומש, זאת תוכנית רב שנתית.

יפה זילברשץ: זאת תוכנית שש שנתית.

יפה זילברשץ: אני רוצה להגיד כאן לכל חברי הכנסת ששומעים את דבריי, התוכנית מתקיימת בשלמותה, אין פגיעה בה, האוצר ביחד אתנו מחויב לה ושומר עליה וכל נושא ההנגשה היא בראש מעייניו כמו בראש מעייננו.

יפה זילברשץ: אני חושבת שהמהפכה שקרתה במערכת ההשכלה הגבוהה של החברה הערבית, שאנחנו בעצם השגנו יעדים הרבה לפניהם והיום כמעט יש ייצוג כגודל האוכלוסייה כך גודל מספר הסטודנטים הערבים.

יפה זילברשץ: אנחנו מחויבים לשמר את זה כמו שאנחנו מחויבים, כפי שמיכל ודאי אמרה, לוודא שכל סטודנט וסטודנטית יצליחו לסיים את הסמסטר ואת השנה, גם אם הם בסוף התואר, גם אם הם בתחילת התואר, כל דבר מטופל בצורה המרבית.

יפה זילברשץ: עוד דבר אחד שוודאי נאמר, אין ספק שסיטואציה של מהפכה כזאת יוצרת בעיות פרטניות.

יפה זילברשץ: המוסדות האקדמיים כולם – ושומע אותי פרופסור רון רובין ופרופסור שלמה בידרמן ואולי גם פרופסור רון שפירא - - -

ניצן הורוביץ: תיכף נפנה אליהם.

יפה זילברשץ: כל המוסדות כולם הקימו דיקנטי סטודנטים מפורטים מגוונים ורבי פעילות כדי להיענות לצרכים של אחד אחד מהסטודנטים וכמובן גם הסטודנטים הערבים, על כל המשתמש בתוכנית הרב שנתית.

יפה זילברשץ: אין שינויים בתוכנית הרב שנתית בעקבות משבר הקורונה.

ניצן הורוביץ: יפה, תישארי בבקשה על הקו, תמשיכי להאזין.

ניצן הורוביץ: תעלו בבקשה את שלומי יחיאב, שהוא יו"ר התאחדות הסטודנטים הארצית.

ניצן הורוביץ: שלום שלומי.

שלומי יחיאב: צוהוריים טובים, שומעים אותי?

ניצן הורוביץ: כן, שומעים אותך.

ניצן הורוביץ: תתחיל ישר ולעניין, תתמקד בבעיות.

שלומי יחיאב: אני אהיה ממוקד.

שלומי יחיאב: תודה, אדוני יושב-ראש הוועדה וגם חברי הכנסת, על המעורבות בהובלת הדיון.

שלומי יחיאב: אני כן אתחיל להתייחס רגע בקצרה על הסוגיה האקדמית אבל אז נלך לסוגיה המרכזית, הסוגיה הכלכלית.

שלומי יחיאב: בהיבט הסוגיה האקדמית אני אגיד את הערכתי ואת ותודתי לפעילות, שבימים האחרונים ובשבועות האלה, הנהגת המוסדות האקדמיים והמועצה להשכלה גבוהה נותנת את המאמץ כדי שהסמסטר לא יתבטל, לעבור למערכים מקוונים.

שלומי יחיאב: עדיין יש לנו כל מיני נקודות פרטניות, כמו שיפה אמרה, אבל ברמה הרוחבית המערכת מגויסת לפתור את כל הבעיות.

שלומי יחיאב: ברשותכם, אני רוצה לעבור לסוגיה הכלכלית כי כרגע איך שאנחנו מזהים אותה, המשקולת הכי גדולה עלינו, הסטודנטים במדינת ישראל.

ניצן הורוביץ: גש ישר ולעניין.

שלומי יחיאב: ישר ולעניין.

שלומי יחיאב: אז בשנה רגילה 80% מהסטודנטים עובדים כדי לכלכל את עצמם.

שלומי יחיאב: הם נמצאים בגירעון מתמיד.

שלומי יחיאב: זאת אומרת, המינוס שלנו הוא גדול, ההוצאות גדולות מההכנסות.

שלומי יחיאב: משבר הקורונה שתפס אותנו גרם לזה שאנחנו נהיה הראשונים שבעצם פוטרו מהעבודה, הוציאו אותנו לחל"ת וכל המנגנונים ורשת הביטחון הקיימת הנוכחית במדינה עדיין לא נותנת לנו את כל המעטפת ההרמטית.

שלומי יחיאב: נעשו פעולות בהחלט מבורכות במוסדות האקדמיים ברמה התזרימית וזה נותן את החמצן הראשון, אבל פה מה שאני רוצה לדבר - - -

ניצן הורוביץ: איזה פעולות נעשו?

ניצן הורוביץ: תסביר.

שלומי יחיאב: הפעולות שנעשו ברמה התזרימית, כמו שמיכל פירטה, זה בעצם אופציות של פריסת תשלומים ואם יש כל מיני מנגנונים לא מתוקצבים של הלוואות ללא ריבית, שזה גם יסייע לסטודנטים, אבל אנחנו מסתכלים לשלב הבא, לרחוק.

שלומי יחיאב: כי אם אנחנו מבינים שהמשבר הזה הולך להמשיך אחרי פסח, האמצעים התזרימיים היו רק החמצן הראשוני ואנחנו צריכים להציל פה את כל המערכה.

שלומי יחיאב: איך שאנחנו זיהינו את זה וזה גם מגיע אלינו, לא ממאות סטודנטים, לא מאלפי סטודנטים, אנחנו יודעים שעשרות אלפי סטודנטים כנראה יעמדו בפני שוקת שבורה והיכולת להחזיר את כל התשלומים.

שלומי יחיאב: לכן המטרה שלנו, ואני חושב שכל המערכת פה מסביב לשולחן האלקטרוני הזה צריכה להיות מגויסת לזה, שכתוצאה מהמשבר הזה אף סטודנט וסטודנטית במדינה לא יצטרכו לאבד את התואר שלהם ולא יצטרכו להוציא אותם מהדירה או מהמעונות.

שלומי יחיאב: פה זאת ההזדמנות, יש כאן את נציגי משרד האוצר אתנו, אני חייב להגיד, הם כמובן מלווים אותנו בשוטף וגם בתוך המשבר הזה והשיח הוא מצוין, באמת יש נכונות לבוא ולעזור לסטודנט.

שלומי יחיאב: מה שאנחנו מבקשים ואנחנו אומרים כאן, אני אתן דוגמאות שיבהירו אולי את אזור המצוקה.

שלומי יחיאב: למשל הסוגיה של הביטוח הלאומי.

שלומי יחיאב: עשרות אלפי סטודנטים שנמצאים כרגע בחל"ת והם מפוטרים והולכים לביטוח הלאומי לקבל את דמי האבטלה, היום, כל מי שנמצא מתחת לגיל 28, הזכאות שלו מופחתת בכ-30%.

שלומי יחיאב: זאת דוגמה אחת.

שלומי יחיאב: ויש לנו עדיין סטודנטים שאין להם את משך תקופת האכשרה הנדרשת של חצי שנה, שהם בכלל לא זכאים לדמי האבטלה האלה.

שלומי יחיאב: ויש כאלה שגם מקבלים את זה ועדיין לא מצליחים לעמוד בתשלומים.

שלומי יחיאב: אנחנו מקבלים פניות של סטודנטים שאומרים, אנחנו לא נצליח לעמוד, לא בתשלומים הבאים – וצריך להגיד, זה כבר לא תשלומים למוסדות, זה שכר דירה, זה כבר לשוק הפרטי.

שלומי יחיאב: וכאן אנחנו מבקשים מכל המערכת להתגייס בצורה משותפת, גם אנחנו הנהגת הסטודנטים ביחד עם כל האגודות שכרגע שותפות למהלך וצופות אתנו כאן, אנחנו באים ואומרים, אנחנו לא מצפים שהמהלך הראשון במערכה יהיה לתת איזה הפחתה על כל השכר הלימוד, להפך, אנחנו רוצים לזקק ולאתר את כל אוכלוסיות הסטודנטים שצריכים את הסיוע, שצריכות את המענה הנקודתי, בין אם זה סוגיה של ביטוח לאומי.

שלומי יחיאב: נתנו נקודה שמדברת על קרן מענקים ממשלתית.

שלומי יחיאב: יש קבוצות סטודנטים, למשל במוסדות הלא מתוקצבים, שמשלמים עשרות אלפי שקלים בשנה, שבאמת הפתרונות התזרימיים הם טובים אבל יגיע שלב שהם לא יצליחו להתמודד עם זה ואנחנו צריכים לייצר מנגנוני החזרה ומנגנוני מימון מדויקים.

שלומי יחיאב: בגלל זה אני שוב אגיד, אנחנו כן עובדים על זה בצורה שוטפת, גם עם המועצה להשכלה גבוהה, גם עם המוסדות וגם עם משרד האוצר כדי לדייק את הנקודות.

שלומי יחיאב: אני אסיים, ברשותך, אדוני היושב-ראש, באמרה חשובה.

שלומי יחיאב: לפני שבאו ושמנו את הדרישה הזאת בפני הממשלה ובפניכם, קודם כל דרשנו מעצמנו.

שלומי יחיאב: אחרי שהתמודדנו עם המערכים המקוונים, הדבר הראשון שאנחנו כהנהגת הסטודנטים דרשנו מהסטודנטים ומעצמנו, קודם כל לתת כתף לחברה שנמצאת במשבר.

שלומי יחיאב: בבוקר הזה כמו בשבועיים האחרונים, אלפי סטודנטים נמצאים בבתי חולים, נמצאים עם קשישים, עוזרים לחברה.

שלומי יחיאב: זה לא ברטר מבחינתנו, אנחנו נמשיך לעשות את זה גם כשהמצב שלנו קשה, אבל כל מה שאנחנו מבקשים, שבאותה נשימה נתחיל לבנות ולייצר לנו רשת ביטחון שתמנע מכל סטודנט וסטודנטית במדינה לקרוס.

ניצן הורוביץ: תודה, שלומי.

ניצן הורוביץ: עכשיו נשמע את ור"ה, אחר כך גם את משרד האוצר.

ניצן הורוביץ: דבורה מרגוליס, ראש מינהל ור"ה.

ניצן הורוביץ: שלום, דבורה.

דבורה מרגוליס: שלום, הייתי מבקשת שאולי תאפשרו ליו"ר ור"ה, פרופסור רון רובין, נשיא אוניברסיטת חיפה, להתבטא.

דבורה מרגוליס: אחר כך אשלים אם יהיה צורך.

ניצן הורוביץ: טוב, פרופסור רון רובין, נשיא אוניברסיטת חיפה, שלום.

רון רובין: שלום, אני מקווה ששומעים אותי היטב.

רון רובין: יש לי שתי הערות, האחת הערה אקדמית, ואחת למצוקה הכלכלית של הסטודנטים.

רון רובין: אין ספק שהמעבר מלימודים בכיתה ללימודים מקוונים היה חד, מהיר והמעבר היה בסך הכול טוב אבל המעבר הזה דורש תגבור ודורש סיוע לסטודנטים שרגילים ללמוד בצורה אחרת.

רון רובין: בדיקנט הסטודנטים אצלנו – זה לא רק בחיפה, זה קיים בכל האוניברסיטאות – מערכי התגבור, מערכי שיעורי העזר בדיקנט נשארו פתוחים וכולם מקוונים.

רון רובין: אגב, בחיפה, ואני מניח שאנחנו לא המוסד היחיד, מקצת המורים שנמצאים שם הם כמובן דוברי ערבית כי האוכלוסייה הערבית אצלנו היא גדולה באוניברסיטת חיפה.

רון רובין: מעבר לזה, השירותים הפסיכולוגיים – כי הרבה מאוד אנשים פה עוברים משברים נפשיים קשים – נשארו פתוחים, כמובן הם מקוונים ואנחנו עושים הכול כדי להתגבר על המצוקה שסטודנטים פתאום עוברים לשיטת לימוד חדשה, עושים את זה גם כן עם רקע כלכלי מאוד קשה.

רון רובין: שתי מילים על הרקע הכלכלי.

רון רובין: בכל האוניברסיטאות, בצורה פרטנית, אנחנו נענים למצוקות שסטודנטים מביאים אלינו, כל אחד בדרכו אבל כולם פורסים תשלומים וכולם מציעים סיוע כזה או אחר.

רון רובין: אני יכול להעיד על עצמנו – בעצם נשיאי האוניברסיטאות מדברים כמעט כל יום, מה שאני אומר פה הוא נכון לכל האוניברסיטאות.

ניצן הורוביץ: באיזה סיוע מדובר?

רון רובין: אין סטודנט שפונה אלינו ולא מקבל מענה.

ניצן הורוביץ: מה, איזה סוג של סיוע אתם נותנים?

רון רובין: על פריסת תשלומים כבר דובר.

רון רובין: יש מלגות, ויש גם הלוואות.

רון רובין: אני רוצה להסביר את נושא המענקים בצורת הלוואה.

רון רובין: סטודנט שמקבל הלוואה, קודם כל ההלוואה היא ללא ריבית, זה כבר נאמר גם על המוסדות הלא מתוקצבים.

רון רובין: במוסדות המתוקצבים כמו אצלנו, אין מחזירים ולו פרוטה אחת עד שסטודנט מסיים אל לימודיו ויש לו מקום עבודה מסודר.

רון רובין: והכסף שהוא מחזיר לאוניברסיטה הולך לסטודנט הבא בתור, שמן הסתם יחווה איזה שהיא מצוקה בהמשך הדרך.

רון רובין: יש מלגות, יש פריסת תשלומים ויש הלוואות לטווח ארוך.

ניצן הורוביץ: יש לך נתונים כמה סטודנטים קיבלו הלוואות, כמה סטודנטים קיבלו פריסה, בכמה סטודנטים מדובר כלל שעזרתם להם?

רון רובין: לא, האמת היא שאין לי נתונים אבל אני יכול להגיד שאין סטודנט שלא פנה ולא מצאנו לו פתרון.

ניצן הורוביץ: טוב, אז תתכונן שבעקבות הדיון הזה יפנו הרבה יותר.

רון רובין: אני מקווה.

ג'אבר עסאקלה: שאלה לגבי המדיניות שלכם באוניברסיטת חיפה ובכלל, בעניין תשלום שכירות במעונות הסטודנטים, שלמעשה האנשים לא נמצאים בהם ואין לימודים.

ניצן הורוביץ: רגע, עכשיו עידן רול, בבקשה.

עידן רול: אמרת עבודה מסודרת, מה הקריטריונים לזה?

ניצן הורוביץ: ועוד שאלה אחת.

יוסף ג'בארין: פרופסור, האם יש לכם נתונים לגבי הנוחות של הסטודנטים דרך מערכת התקשוב?

יוסף ג'בארין: אתם מקבלים תמונה עד כמה סטודנטים באמת משתתפים?

ניצן הורוביץ: יש פה כמה שאלות, בבקשה.

רון רובין: אני אתחיל בשאלה האחרונה בעניין הנוכחות.

רון רובין: הנוכחות היא מאוד גבוהה וההשתתפות היא מאוד גבוהה.

רון רובין: סיפור קטן, סיפר לי אתמול מרצה, בשיעור שלו הוא חשב שיש 100%, שיעור בתולדות האומנות, 100% השתתפות, גילה פתאום שיש 120% השתתפות, שהרבה סטודנטים מביאים את בני ובנות הזוג להשתתף בשיעור.

רון רובין: זאת אומרת, ההשתתפות מאוד מאוד גבוהה.

רון רובין: אם לא אכפת לכם לחזור על השאלות, הזיכרון הקצר שלי לא עובד.

עידן רול: דיברת על כך שלא מחזירים את ההלוואה עד שהסטודנט מוצא בעצם עבודה מסודרת.

רון רובין: נכון, עד שסטודנט איננו עובד, עם תום התואר שלו, בעבודה מסודרת, הוא איננו מחזיר את ההלוואה.

רון רובין: לא שהוא עובר מהתואר לעבוד במלצרות, אם זאת הייתה השאלה.

עידן רול: אז עבודה מסודרת זה לפי קריטריון של משך עבודה או על פי סקטורים מסוימים?

עידן רול: לא כל כך הבנתי.

רון רובין: אדם שמקבל משכורת מסודרת מתחיל להחזיר את ההלוואה.

רון רובין: ודאי לא לפני שישה חודשים אחרי תום הלימודים.

עידן רול: לפי איזה השתכרות סכום מינימום מסוים?

עידן רול: יש לזה איזה רף תחתון?

רון רובין: אנחנו לפי ההשתכרות קובעים את התשלומים חזרה, התשלומים הם נמוכים מאוד ופרוסים על גבי שנים רבות.

עידן רול: תודה רבה.

ג'אבר עסאקלה: הייתה שאלה גם לגבי גביית שכר דירה למעונות הסטודנטים.

רון רובין: יש מספר סטודנטים שביקשו לעזוב את המעונות עכשיו בשל המצוקה והם עזבו ואנחנו לא גובים מהם שכר.

רון רובין: אני יכול להעיד על האוניברסיטה שלנו.

רון רובין: יש אוניברסיטאות למשל - - -

ניצן הורוביץ: השאלה לגבי שכר מעונות, תשלום על המגורים במעונות.

רון רובין: מי שנמצא במעונות, משלם.

רון רובין: מי שביקש לעזוב את המעונות למשך התקופה הזאת, עזב.

ג'אבר עסאקלה: זה בכל האוניברסיטאות או רק אצלכם?

ג'אבר עסאקלה: זאת המדיניות אצל כל האוניברסיטאות?

רון רובין: לא, ממש לא כי במקצת האוניברסיטאות, המעונות בכלל לא של האוניברסיטאות, זה – BOT וזה שייך לחברות פרטיות ולא לאוניברסיטאות.

רון רובין: אני יכול להעיד רק עלינו.

רון רובין: האוניברסיטה העברית לשם דוגמה, לתלמידים שביקשו להישאר במעונות של האוניברסיטה הפחיתו שכר לימוד.

אימאן ח'טיב יאסין: בקשר לתלמידים שביקשו לעזוב את המעון, האם נשארת להם הזכות אחרי שהמשבר יעבור, לחזור למעון?

רון רובין: בוודאי שכן, כולנו רוצים לשמור על מעונות מלאים, זה מקור הכנסה.

סונדוס סאלח: עוד שאלה ברשותך.

סונדוס סאלח: אני רוצה לשאול לגבי כל מה שקשור במדיניות של ההכשרה וההתנסות המעשית, מה המדיניות בעניין?

סונדוס סאלח: סטודנטים שנאלצים לוותר על ההתנסות המעשית, איך מפצים אותם, מה הם עושים, מה המדיניות של האוניברסיטה בעניין?

רון רובין: כמובן שאי אפשר לוותר על התנסות מעשית, זה חלק מהתואר.

רון רובין: כרגע זה נדחה לקיץ ללא שום תשלום נוסף מהסטודנטים כמובן, אבל כרגע זה נדחה לקיץ.

ניצן הורוביץ: תודה.

ניצן הורוביץ: שמענו פה כמה דברים, אני אחזור לטובת מי שרואה אותנו.

ניצן הורוביץ: סטודנטים יקרים, מי שמתקשה, מתבקש לפנות למוסד שבו הוא לומד--

רון רובין: לדקנט הסטודנטים.

ניצן הורוביץ: --ולבקש הלוואה, לבקש פריסת תשלומים, לבקש התחשבות במעונות וכל הדברים של תשלומים מול המוסדות, עשו זאת.

ניצן הורוביץ: אנחנו שומעים פה תשובות שכל סטודנט מקבל מענה, אז צריך לנצל, מי שבאמת זקוק, שייפנה.

ניצן הורוביץ: אני מניח, פרופסור, שבעקבות הוועדה הזאת תקבלו יותר פניות ואני מקווה שזה יהיה בסדר.

עידן רול: אדוני היושב-ראש, האם זה כולל את כלל מוסדות ההשכלה הגבוהה?

עידן רול: לא הצלחתי להבין מה נכלל בדקנט?

רון רובין: אני דיברתי על אוניברסיטאות מתוקצבות.

ניצן הורוביץ: הוא מדבר על המתוקצבות, אנחנו תיכף ננסה להבין גם איך זה במכללות.

ג'אבר עסאקלה: נקודה שכדאי להבהיר, אני חושב שאני יודע את התשובה אבל כדאי שמי שרואה אותנו גם ישמע אותה, בעניין מי שלא מצליח להסדיר את התשלום שלו בגלל המשבר, האם יימנע ממנו להיבחן בסוף הסמסטר או לא?

רון רובין: שלילי.

רון רובין: אנחנו לא נעכב לימודים לאף אחד.

רון רובין: תראה, זה בקיץ עד שנסדיר את מתן התואר.

רון רובין: לא נמנע מאף אחד לגשת למבחן, אם זאת הייתה השאלה.

יוסף ג'בארין: הבנו גם, שיש הגנה על הסטודנטים במעונות, נכון?

יוסף ג'בארין: בתקופה הזאת, סטודנטים במעונות בחיפה יוכלו לשמור את המעון בתקופה הקשה הזאת.

יוסף ג'בארין: אני מבין שאין שום הטבות כלכליות לגבי המעונות.

רון רובין: לא, יש סטודנטים שהחליטו לעזוב ולחזור הביתה.

יוסף ג'בארין: מי שנשאר.

רון רובין: לא, אין הנחה במעונות בחיפה.

יוסף ג'בארין: יש הקלה כלשהי?

איתן גינזבורג: משהו קטן.

איתן גינזבורג: בהמשך לדברים, המדיניות של אוניברסיטת חיפה לא למנוע?

ניצן הורוביץ: למנוע מה?

איתן גינזבורג: למנוע להיבחן.

איתן גינזבורג: כי אם אתה לא משלם - - -

ניצן הורוביץ: לא הבנתי.

איתן גינזבורג: אם אתה לא משלם, אתה לא מקבל כרטיס נבחן.

איתן גינזבורג: אני פונה פה לפרופסור, אם מאדם נמנעה האפשרות לשלם, הוא עדיין יכול להיבחן, האם זאת מדיניות של אוניברסיטת חיפה או כלל האוניברסיטאות?

ניצן הורוביץ: אני לא ממש הבנתי את השאלה אבל אולי הפרופסור הבין.

רון רובין: הייתי רוצה לבדוק עם חבריי לפני כן, אבל באוניברסיטת חיפה לא נמנע מאף אחד להיבחן.

רון רובין: אני מניח שיש מדיניות מאוד דומה באוניברסיטאות האחרות.

רון רובין: הסנקציה היחידה שבעצם יש לנו, להסדיר את התשלומים כדי לקבל את התואר אבל לא נמנע מאנשים לגשת למבחנים.

ניצן הורוביץ: עידו סופר, ממשרד האוצר.

ניצן הורוביץ: פרופסור רובין, תישאר על הזום, יהיה לך מעניין לשמוע כי אולי נחזור אליך.

ניצן הורוביץ: עידו סופר, שלום.

עידו סופר: שלום.

ניצן הורוביץ: תקן אותי אם אני טועה, אתה רכז תעשייה, מסחר והשכלה גבוהה באגף התקציבים, נכון?

עידו סופר: נכון.

ניצן הורוביץ: יש פה בעצם שני דברים.

ניצן הורוביץ: מה שאתם עושים מול המל"ג ות"ת בעניין תקצוב המוסדות וכו'.

ניצן הורוביץ: אבל או במקביל ואפילו יותר חשוב, סיפור הסטודנטים שנפלו בין הכיסאות.

ניצן הורוביץ: הרבה מאוד לא נחשבים עובדים, נגיד מישהו שעבד בעבודה חלקית, זמנית, הם לא מקבלים דמי אבטלה, הם כמובן גם לא נחשבים עצמאיים, הם לא מקבלים שום סיוע, ועדיין הם צריכים לשלם שכירות, שכר לימוד, תשלומים וכל מיני דברים כאלה.

ניצן הורוביץ: זאת מצוקה של הרבה מאוד אנשים, זה מופנה בין היתר אליכם.

עידו סופר: אני אתחיל להתייחס.

עידו סופר: ראשית, זאת הנקודה המרכזית שעסקנו בה יחד עם ות"ת.

עידו סופר: משרד האוצר על כלל אגפיו עשה מאמצים רבים קודם כל כדי שהסמסטר הנוכחי ימשיך כסדרו, כולל הסדר ייעודי לסגל האקדמי וזה היה הדבר הראשון והחשוב ביותר כדי שלא תהיה כאן השבתה של סמסטר שלם, מה שבאמת היה פוגע גם בציבור הסטודנטים וכמובן לאחר מכן בהשתלבותם בשוק העבודה.

ניצן הורוביץ: אני רוצה רגע לפרגן, חתמו הסכמים, עשרות הסכמים וזה טוב מאוד שעשיתם, אז באמת יישר כוח.

ניצן הורוביץ: כשצריך גם אומרים מילה טובה.

עידו סופר: אני מתקדם.

עידו סופר: דבר נוסף, כפי שפרופסור זילברשץ ציינה, לבוא ולהבטיח את המשך תקינות התר"ש, לרבות תוכניות ההנגשה ובפרט בחברה הערבית, דבר שמאוד חשוב כמובן לנו כמשרד האוצר בראייה קדימה של המשק הישראלי.

עידו סופר: בהתייחס לתוכנית הכלכלית היא כוללת כמה צעדים רוחביים שכמובן גם רלוונטיים לסטודנטים, בין היתר תקופת האכשרה ירדה מ-12 לחודשים לשישה חודשים ולכן כל עובד שעבד שישה חודשים בשנה האחרונה למעשה זכאי לדמי אבטלה.

עידו סופר: זה תקף גם לסטודנטים.

ניצן הורוביץ: אבל מישהו שעבד בתור מלצר – מה שסטודנטים רבים עושים – זה תקף עבורו?

עידו סופר: עבודה חלקית, למיטב ידיעתי הם גם זכאים.

עידו סופר: הסכומים הם כמובן נמוכים יותר כי גם היקף ההשתכרות שלו הייתה נמוכה יותר.

עידו סופר: אני רגע אמשיך ברשותך ולאחר מכן בשמחה.

עידו סופר: צריך לציין לצד הסוגיות הרוחביות האלה שנותנות מענה לכל העובדים במשק ובתוכם גם כמובן הסטודנטים, יש גם את קרן הסיוע שנותנת וממשיכה לתת באותו היקף כמו בשנה שעברה, סיוע לסטודנטים שמצבם הסוציואקונומי נמוך וגם השנה היא פועלת וממשיכה.

עידו סופר: כפי ששמעתם, גם ות"ת וגם המוסדות להשכלה גבוהה נערכים לכל סיוע פרטני שסטודנט צריך לקבל.

עידו סופר: זה מבחינתנו כמעטפת הדברים שאנחנו מכירים ושדאגנו על מנת שאוכלוסיית הסטודנטים תקבל מענה ובעיקר כדי שהסמסטר ימשיך כתיקונו.

עידו סופר: יחד עם זאת, אנחנו יושבים, גם עם התאחדות הסטודנטים וכמובן ות"ת, יושבים באופן תדיר להבין האם יש בעיות אחרות שצריך לתת להן מענה.

עידו סופר: בשמחה רבה נמשיך לשבת וככל שיהיו דברים פרטניים או אחרים, בעיקר אם המצב יימשך גם בחודשים הבאים והמשך הרבעון השני והרבעון השלישי, נבחן גם מענים נוספים במידת הצורך.

ניצן הורוביץ: יש פה שאלה לנציג האוצר?

אימאן ח'טיב יאסין: שני דברים.

אימאן ח'טיב יאסין: דבר ראשון, לגבי סטודנטים שהתחילו לעבוד ואין להם את המכסה של שישה חודשים.

אימאן ח'טיב יאסין: הדבר השני, מה קורה עם הסטודנטים שנמצאים בדירות?

אימאן ח'טיב יאסין: שמענו שיש כאילו מן הקלות מסוימות לסטודנטים שנמצאים במעונות.

אימאן ח'טיב יאסין: מה עם השאר?

ניצן הורוביץ: השאר, את מתכוונת למי ששוכר דירה?

אימאן ח'טיב יאסין: שוכרים דירות בפרטי או מחוץ למעונות.

עידו סופר: הסוגיות - - -

ניצן הורוביץ: רגע, אל תענה, ניקח עוד שאלה.

היבה יזבק: אני רוצה לשאול שתי שאלות ספציפיות, האחת, לגבי הסטודנטים מהחברה הערבית, אתה גם תתייחס לעניין ואני רוצה לשאול או לבקש בעצם הקמת קרנות חירום לסטודנטים, במיוחד סטודנטים שהם מהחברה הערבית, ובכלל סטודנטים שהם במצב כלכלי שמצריך סיוע כלכלי, כך שצריך במצב חירום כזה גם להקים קרנות.

היבה יזבק: והעניין השני, שתהיה הנחיה כללית לפתור את הסטודנטים מארנונה.

היבה יזבק: זה מאוד חשוב.

היבה יזבק: גם העניין של המעונות כבר עלה ואני גם מרגישה אותו, אבל שתהיה הנחיה כללית לפתור סטודנטים מארנונה.

ניצן הורוביץ: פה יש כל מיני דברים, גם שכר דירה, גם ארנונה, גם שכר לימוד, גם קרן סיוע.

ניצן הורוביץ: זה דברים שונים אבל בוא אולי תתייחס – תתמקדו.

יוסף ג'בארין: אני לא יודע כמה האוצר מודע לעניין הזה שלדמי האבטלה יש הגבלת גיל מינימאלי של 20.

יוסף ג'בארין: הסטודנטים הערבים בדרך כלל הם באותה מגבלת גיל של 18 עד 20, 21.

יוסף ג'בארין: מה שאומר, שהחוק לא מאפשר להם, דווקא להם - אני מניח שברור לך שהמצב הסוציואקונומי שם יותר קשה – לא יכולים לזכות בדמי אבטלה.

יוסף ג'בארין: זה מחייב התערבות האוצר וכמובן שר העבודה והרווחה כדי לתקן את המצב בתקופה הקשה הזאת.

ניצן הורוביץ: זאת שאלה ספציפית ונראה לי אולי השאלה הכי ממוקדת.

ניצן הורוביץ: עוד שאלה אחת, ברשותך, עידו.

ג'אבר עסאקלה: רציתי לדבר על מגבלת הגיל, יוסף, דיבר על זה.

ג'אבר עסאקלה: אני רוצה הצעה לאוצר ולמל"ג.

ג'אבר עסאקלה: אני חושב, מה שקורה עכשיו, גם בעסקים גדולים, גם בעסקים קטנים, כל המשק נמצא במשבר כלכלי רציני ואז המדינה באה ואומרת, תעשו הנחות כמו ארנונה והמדינה תפצה אתכם.

ג'אבר עסאקלה: אני חושב שכדאי לחשוב בכיוון הזה, שראשי האוניברסיטאות והמכללות, יחד עם האוצר, יראו איפה ניתן לסייע לסטודנטים בהורדת שכר הלימוד, לא רק שלא יקבלו את דמי האבטלה, חלק גדול מהם, בטח ההורים שלהם, כבר נמצאים באבטלה או בחל"ת, לכן צריך לחשוב גם בכיוון הזה, להוריד משכר הלימוד של השנה והמדינה תפצה וזה במסגרת הקרן של ה-70 מיליון שקל של הנופלים בין הכיסאות.

ניצן הורוביץ: תודה.

ניצן הורוביץ: עכשיו תנסה לענות על כל השאלות.

עידו סופר: אני אתחיל רגע דווקא מהסוף.

עידו סופר: צריך לזכור, שהמוסד להשכלה גבוהה בסופו של דבר גם צריך להתנהל בצורה כלכלית.

עידו סופר: בסוף הדבר המרכזי הוא, שהמוסדות להשכלה גבוהה יוכלו גם ביום שאחרי להמשיך בפעולה תקינה.

עידו סופר: לא הייתי ממליץ לעשות פעולות שיפגעו באיתנות הפיננסית שלהם מצד אחד, ומצד שני, גם הסוגיה של שכר הלימוד, בין אם מדובר בסיוע פרטני או אחר, שלהבנתי המוסדות כן נותנים לזה מענה, כרגע זה נראה הדבר המרכזי.

עידו סופר: לעניין הצעדים האחרים, מרבית הצעדים שהעליתם הם למעשה צעדים רוחביים.

עידו סופר: גם סוגיית השישה חודשים, ואני אגיד, בסופו של דבר יש רציונל מאוד ברור, למה רק אדם שעבד מינימום שישה חודשים יהיה זכאי לדמי אבטלה.

עידו סופר: בסופו של דבר לא הייתה לו איזה שהיא משכורת קבע, פעם אחת.

עידו סופר: לעניין הגיל, הדיפרנציאליות בגיל כרוכה גם באיזה שהיא רמת הוצאות שיש בדרך כלל לאדם ואדם בגיל 20 לעומת אדם שהוא מעבר לזה, בגיל 28 וכו', יש לו רמת הוצאות אחרת, לרוב הוא נמצא במצב משפחתי אחר, וזה הרציונל הכללי של דמי אבטלה במדינת ישראל.

עידו סופר: לגבי שכר לימוד ולגבי סיוע – קרן הסיוע שמופעלת בכל שנה, קודם כל צריך לבוא ולראות מה הביקוש ואיך ממצים את הכלים הקיימים.

עידו סופר: אני חוזר ואומר, ככל שיהיו בעיות נוספות ואנחנו צריכים לשבת וללמוד את הנתונים, אנחנו צריכים שיציגו לנו את הנתונים, אני חושב שבתור עובד ציבור לא תרצו שנשלוף לכם תשובות בלי בדיקה אינטליגנטית, נשב ונלמד יחד עם הסטודנטים וות"ת והמוסדות, וככל שיש צורך במענה אז נוכל גם לבוא ולהתייחס לדבר הזה.

ניצן הורוביץ: אני רק רציתי להעיר, נכון שיש קריטריון כללי של גיל, אבל אם יש לנו כאן בעיה למשל שסטודנטים ערבים מתחילים ללמוד בגיל יותר צעיר, יש פה בעיה רוחבית כי זה רבים מאוד, עשרות אלפים, אז יש פה קושי אמיתי, לא מדובר בילדים, יש להם בכל זאת הוצאות, הם כן צריכים לשלם תשלומים, הם כן לפעמים שוכרים דירות, הם לא אשמים שהם התחילו ללמוד בגיל יותר צעיר.

עידו סופר: בוודאי שלא וזה בהחלט מבורך.

עידו סופר: אני חושב שצריך ללמוד את הדבר הזה קצת יותר לעומק כדי שנוכל לתת תשובה אינטליגנטית, יחד עם הסטודנטים ויחד עם כל מי שירצה כמובן להשתתף.

ניצן הורוביץ: אז אוקי, תיקחו את העניין הזה, זה עניין שעולה בוועדה, יש לנו הרבה פניות בעניין הזה שגיל הזכאות לא משקף את המצב למשל בקרב סטודנטים ערבים כי הם יותר צעירים.

אימאן ח'טיב יאסין: יש עוד הערה בנושא הזה, יש החרגה לסטודנטים מסוימים, למשל סטודנטים שעושים שירות לאומי באותו גיל ובכל זאת הם מקבלים.

ניצן הורוביץ: מה מקבלים?

אימאן ח'טיב יאסין: דמי אבטלה או משהו אחר.

יוסף ג'בארין: לשר יש סמכות להחריג מתחת לגיל ואפשר להשתמש בסמכות הזאת.

מיכל נוימן: אני רק מזכירה, מכיוון שהוזכרו מלגות לשירות לאומי, אני מזכירה שלמגזר הערבי יש מלגות ייעודיות שהן רק למגזר הערבי.

ניצן הורוביץ: אוקי.

ניצן הורוביץ: עידו, ממשרד האוצר, תבדקו את העניין הזה עם גיל הזכאות.

עידו סופר: יו"ר הוועדה, אני מציע, נבדוק את זה יחד עם ות"ת, הם מכירים את כלל הכללים וננסה להחזיר תשובה.

ניצן הורוביץ: כי יש בעיה אמיתית בסיפור הזה.

ניצן הורוביץ: עכשיו פרופסור שלמה בידרמן – אבל תישאר על הזום, אולי תהיה לנו עוד שאלה תיכף.

ניצן הורוביץ: פרופסור שלמה בידרמן, יו"ר ור"מ, ועד ראשי המכללות, שלום.

ניצן הורוביץ: אתה שמעת את הדיון אז אין צורך לחזור על דברים שנאמרו.

ניצן הורוביץ: תתייחס למה שרלוונטי למכללות, בעיקר בנושא שכר לימוד שלפעמים הוא הרבה יותר גבוה מאשר באוניברסיטאות ובהשלכה של זה על הסטודנטים ובכלל מה שקורה אצלכם בתקופה הזאת.

ניצן הורוביץ: בבקשה.

שלמה בידרמן: אני רוצה דבר ראשון להבהיר, אני מייצג כאן 22 מכללות אקדמיות ציבוריות, שהרגולטור שלנו איננו רק מל"ג אלא גם ות"ת.

שלמה בידרמן: כלומר, שכר הלימוד שלנו זהה אגורה לאגורה לשכר הלימוד באוניברסיטאות.

שלמה בידרמן: הייחוד שלנו הוא שאנחנו פרוסים על פני כל הארץ, באמת מדן ועד אילת לא באופן מטאפורי אלא באופן מוחשי מאוד.

שלמה בידרמן: אנחנו בעצם מטפלים במרבית שאלות ההנגשה של ההשכלה הגבוהה לאוכלוסיות נזקקות לכך, מוחלשות, שלא ניתנה להן בעבר, לפני קיום המכללות, ההזדמנות הנאותה למצות את הפוטנציאל שלהן.

שלמה בידרמן: אני לא נכחתי לצערי, במחצית השעה הראשונה, הייתה בעיה טכנית של התחברות, גם אני וגם יושב ראש פורום המנכ"לים לא היינו בדיון ולכן אני לא כל כך יודע מה נאמר ומה לא נאמר, אני מתאר לעצמי מה נאמר אבל אני רוצה בכל אופן לומר - - -

ניצן הורוביץ: אני אגיד לך.

ניצן הורוביץ: האוניברסיטאות אמרו לנו, שכל סטודנט שפונה – אני שם רגע את העניין האקדמי בצד, אני מדבר פה על העניין הכספי – בקשיים לגבי שכר הלימוד, לגבי קשיי מחייה, מקבל מענה, למשל הלוואות, שפורסים את ההחזרים לתקופה מאוד ארוכה אחרי סיום הלימודים, הקלות למיניהן.

ניצן הורוביץ: באוניברסיטת חיפה למשל שמענו עניין של מעונות, אני לא יודע עד כמה זה רלוונטי אצלכם.

ניצן הורוביץ: יש מענה חיובי לסטודנטים שמתקשים ופונים בעת הזאת למוסדות ומבקשים התחשבות והקלות.

שלמה בידרמן: בהחלט.

שלמה בידרמן: התשובה היא זהה בוודאי למה שנעשה באוניברסיטאות.

שלמה בידרמן: אנחנו עם אוריינטציה מראש שמכוונת כלפי הסטודנט.

שלמה בידרמן: הסטודנט אצלנו נמצא במרכז, כל מכללה ומכללה לחוד, אבל גם כוועד ראשי המכללות הציבוריות נחלצנו, גם הצהרנו על כך בפומבי במגעים שהיו לנו עם התאחדות הסטודנטים, הלוואות, מענקים, פריסת שכר לימוד, כל מה שיאפשר לסטודנטים להמשיך את לימודיהם ללא כל הפרעה.

שלמה בידרמן: זה האינטרס העליון שלנו היום, אנחנו מכשירים הרבה סטודנטיות וסטודנטים לשוק העבודה.

שלמה בידרמן: כל פגיעה בסטודנטים היא בעצם גם פגיעה בחברה הישראלית ובמדינה ולכן אנחנו מפעילים הרבה מאוד מנגנונים כדי לתת לסטודנטים את כל העזרה הקשורה באפשרותם להמשיך את הלימודים, גם בתנאי המשבר הנוכחיים.

שלמה בידרמן: ברור, זה נעשה דרך המכללות באופן ספציפי ודרך הדקנטים, דקנטי הסטודנטים של כל המכללות האלה.

שלמה בידרמן: אבל הם נשארים כל הזמן מתואמים עם ות"ת, עם המועצה להשכלה גבוהה ועם משרד האוצר.

שלמה בידרמן: אני גם רוצה לציין במילה אחת של שבח את שיתוף הפעולה המצוין בין המכללות ובין הגופים המפקחים שלנו שנשא פירות מאוד מבורכים ולהודות על כך.

ניצן הורוביץ: אני אומר את זה לכל המשתתפים בדיון שנמצאים אתנו בזום: אנשים רבים בפייסבוק שואלים על הבחינות הפסיכומטריות, בחינות הקבלה, לגבי המועד הקרוב אפריל למשל, מבחני פסיכומטרי אפריל, לא יודעים מה הולך לקרות.

ניצן הורוביץ: הרבה שאלות לגבי הפסיכומטרי, לא יודעים מתי תתקיים הבחינה, אם יידעו אותם שבוע מראש לפני הבחינה הם לא יוכלו ללמוד, שבוע זה לא מספיק, דורשים לפחות כמה שבועות.

ניצן הורוביץ: יש פה אלפי נבחנים שיעשו איזה עצומה.

ניצן הורוביץ: בואו נתייחס לעניין הבחינות הפסיכומטריות.

סונדוס סאלח: אנחנו בחדר השני גם רוצים להתייחס.

סונדוס סאלח: אני דווקא רוצה לדבר על מועד הפסיכומטרי בחודש אפריל, שהוציא המרכז הארצי לבחינות והערכה - - -

ניצן הורוביץ: זה מה שאמרתי כרגע.

סונדוס סאלח: כן, הוא משאיר את הסטודנטים ואת התלמידים כשהם לא יודעים כלום ולא מבינים איך להתכונן למבחן, אין להם מועד, הוא מבטיח שרק שבוע לפני הבחינה הוא יודיע להם.

סונדוס סאלח: זה מצב לא הגיוני והזוי.

סונדוס סאלח: זה מועד חשוב כל כך, במיוחד שזה המועד האחרון לכניסה לאוניברסיטה.

סונדוס סאלח: אני מבקשת מהמרכז הארצי לבחינות, בשם הוועדה, לתת לסטודנטים מועד לפחות שלושה שבועות לפני כדי שייערכו כמו שצריך, במיוחד שעכשיו המכונים שמקיימים קורסים הכנה לפסיכומטרי לא יודעים איך להתכונן לשלב הזה.

סונדוס סאלח: זה נורא ואיום, אנחנו מפסידים תלמידים שייכנסו לשנת הלימודים הבאה.

ניצן הורוביץ: הנקודה ברורה.

ניצן הורוביץ: כאמור, יש לנו הרבה מאוד פניות בעניין הזה.

ניצן הורוביץ: מי יענה?

דבורה מרגוליס: שלום, אני דבורה מרגוליס, ראש מינהל ור"ה, ועד ראשי האוניברסיטאות.

דבורה מרגוליס: כמובן שעדיף היה שיוזמנו ראשי הנהלת מל"ו, מרכז ארצי לבחינות והערכה, והם אלה שיענו אבל אני אעשה כמיטב יכולתי.

דבורה מרגוליס: מל"ו היא עמותה עצמאית שלוחה מכוח החלטה של ור"ה.

ניצן הורוביץ: ננסה להביא אותם.

דבורה מרגוליס: רק בתחילת השבוע הם הוציאו הודעה מאוד מפורטת, שהתפרסמה באתר שלהם וגם בכלי התקשורת, לגבי כל התנאים לחלופות וביטול – בהנחה שהפסיכומטרי נדחה - כמובן שההחלטה לא אצלם, מי יוכל לקבל חזרה כספים, מי יוכל להחליף מועדים.

דבורה מרגוליס: יש שם הנחיות מאוד מדויקות.

ניצן הורוביץ: רגע, שנייה דבורה, קודם כל הבקשה היא לתת התראה לפחות של כמה שבועות לפני הבחינה כדי שאפשר יהיה ללמוד ולהתכונן, זה דבר אחד מרכזי.

ניצן הורוביץ: אי אפשר לתת התראה של שבוע, הם לא יספיקו.

דבורה מרגוליס: אני אשמח להתייחס.

דבורה מרגוליס: המועד המקורי, אנחנו מדברים על 35,000 סטודנטים, שיהיה ברור באיזה מספר מדובר.

דבורה מרגוליס: המועד המקורי היה אמור להיות ה-4 וה-5 באפריל, שדי ברור לכולנו שהמועד הזה לא יוכל להתקיים.

דבורה מרגוליס: כולנו פועלים תחת הנחיות משרד הבריאות ומטה החירום הלאומי, גם למל"ו, מה לעשות, אין דרך לדעת מתי יאפשרו לערוך בחינוך מרובות משתתפים בכמויות האלה.

דבורה מרגוליס: במידה ויאפשרו לעשות בחינות נניח של עד 100 איש, אז אפשר יהיה להיערך.

דבורה מרגוליס: אני יכולה להגיד לכם, שכל האוניברסיטאות וחלק מהמכללות שנותנות אולמות בחינה למל"ו – אני שוב אומרת, 35,000 איש שכל אחד מהם צריך לשבת בנפרד, לענות על הבחינה, יש גם בחינות אמי"ר, יע"ל, שנעשות באותו יום, זו אופרציה מאוד לא פשוטה.

דבורה מרגוליס: המוסדות התחייבו שברגע שאפשר יהיה לחזור ללימודים וההנחה של כולנו שזה לא יהיה מהיום להיום אלא תינתן תקופת הכנה מסוימת לדבר הזה, המוסדות יאפשרו לקיים את הבחינה, האוניברסיטאות יישארו סגורות אבל מה שעושים כדי לאפשר את הבחינה הזאת להתקיים, יש תלמידי רפואה שמחכים לזה, יש תלמידים שרוצים להיכנס לשנה הבאה - - -

ניצן הורוביץ: דבורה מרגוליס, אני רוצה להבין, מועד אפריל של הפסיכומטרי לא יהיה.

דבורה מרגוליס: כפי שזה נראה כרגע, אלא אם ביומיים הקרובים משחררים את כולנו מהסגר.

ניצן הורוביץ: מה שאנחנו מבקשים, בכל מקרה תהיה התראה של כמה שבועות לפני הבחינה, לא שבוע אחד אלא כמה שבועות.

ניצן הורוביץ: זאת אומרת, אם משחררים מהסגר עוד שבוע אז אתם אומרים, מעכשיו, עוד כמה שבועות.

ניצן הורוביץ: כלומר, שזה לא יהיה רק שבוע כי זה בלתי אפשרי.

ניצן הורוביץ: אני אומר, שלושה שבועות לפחות.

ניצן הורוביץ: פחות משלושה שבועות זה לא ריאלי.

דבורה מרגוליס: אני שוב אומרת, הדברים לא נמצאים בידי אף אחד מהאנשים המכובדים סביב השולחן ואנחנו פשוט לא יודעים.

דבורה מרגוליס: הנחת העבודה היא, שתינתן תקופה.

ניצן הורוביץ: דבורה, בידיכם כן להגיד, צריך להרגיע פה את המועמדים, בכל מקרה יהיו שלושה שבועות לפחות להתכונן לבחינה, זה כן בידיכם.

ניצן הורוביץ: באיזה תאריך שזה יהיה, להגיד שלושה שבועות לפני ולא שבוע לפני, אוקי?

דבורה מרגוליס: אני אעביר את הבקשה כמובן להנהלת מל"ו, אבל אני רוצה לדבר כאן גם בשם סטודנטים, הנרשמים, אני לא יודעת עד כמה אתם מודעים, יש עשרות אלפי אנשים שמאוד מאוד לחוצים לעשות את הבחינה הזאת כמה שיותר מהר, חלק כי הם צריכים את זה לכניסה ללימודים כבר בשנה הקרובה - - -

ניצן הורוביץ: זה ברור.

דבורה מרגוליס: יש עתודאים, יש סטודנטים ממגזרים שהולכים מיד אחרי התיכון - - -

סונדוס סאלח: לכן צריכה להיות התייחסות.

דבורה מרגוליס: גם בהם צריך להתחשב.

ניצן הורוביץ: אנחנו לא מבקשים דווקא שתדחו את הבחינות.

ניצן הורוביץ: אם היה אפשר לעשות אותן במועד המקורי, בוודאי שהיינו שמחים, כולם היו שמחים, כל המדינה תשמח שנחזור לשגרה.

ניצן הורוביץ: אבל היום אנחנו 1 באפריל ותיכף פסח, בהנחה שעד סוף החודש לא נסיים את המצב הזה אז כנראה בסבירות גבוהה שמועד אפריל של הפסיכומטרי לא יהיה, פשוט מבקשים שהמועד שייקבע, בכל מקרה כל מועד שתקבעו, במאי או בזמן אחר, תתנו התראה של שלושה שבועות מראש לפחות, שמועמדים לא יחששו שיפילו עליהם בעוד שבוע פסיכומטרי כי זה יכניס את כולם ללחץ נוראי וזה גם יהיה לא הוגן כלפי המועמדים.

ניצן הורוביץ: עכשיו חברי הכנסת רוצים להגיד, אורלי פרומן, בבקשה.

אורלי פרומן: דבורה, מעבר למה שיושב-ראש הוועדה אמר, הרי בסופו של דבר צריכה להיות איזה שהיא תוכנית מגירה גם לתרחיש הכי פסימי של התפתחות הקורונה.

אורלי פרומן: אנחנו מדברים על סטודנטים שאמורים להצטרף לעולם ההשכלה הגבוהה כבר בשנת הלימודים הקרובה.

אורלי פרומן: אני רוצה להוסיף לזה שאלה נוספת אותה אני מפנה לכל ראשי המל"ג, ור"ה וור"מ שיושבים ושומעים אותנו.

אורלי פרומן: אתמול התקיים פה בוועדה דיון בנושא בחינות הבגרות לבוגרי י"ב, מחזור הקורונה.

אורלי פרומן: בעיקר דיברנו עם אנשי משרד החינוך אבל אתם הצד השני של העניין.

אורלי פרומן: התלמידים האלו, חלקם יצטרפו למערכת כבר בשנת הלימודים הקרובה וחלקם יסיימו שירות צבאי, לאומי, כזה או אחר.

אורלי פרומן: אין ספק שלכם יש חלק מכריע בהצעה שאני הצעתי והצטרפו גם אנשים אחרים, לשינוי מבנה תעודת הבגרות לשנת הלימודים הזאת, להתמקד בארבעה מקצועות שייערכו בבחינה חיצונית, שאר המקצועות עם הערכה חלופית, לרבות עבודת גמר רחבה וכו'.

אורלי פרומן: אבל אתם הצד השני של המשא ומתן והשיקולים האם ללכת לצעד כזה ולאפשר למחזור שלם לסיים בכבוד את כיתה י"ב ולא למנוע ממנו עתידית להתקבל להשכלה הגבוהה.

אימאן ח'טיב יאסין: אני רוצה להציע פה הצעה לגבי הפסיכומטרי כי יהיו סטודנטים שירצו להירשם לאוניברסיטאות, שתהיה האפשרות שיירשמו בלי הפסיכומטרי אלא על סמך למשל הבגרויות, ולאחר מכן נראה איך הדברים יתגלגלו אם לא תהיה אפשרות לפסיכומטרי, לא לתקוע את התלמידים בלי יכולת להירשם ולהתחיל שנת לימודים בשנה הבאה.

אימאן ח'טיב יאסין: זאת אחת האופציות.

יוסף ג'בארין: בעניין קבלה לאוניברסיטאות שנה א', אני רק מפנה את תשומת לבך שזה ייחודי אולי יותר לתלמידים הערבים שמסיימים כי תלמידים מהחברה היהודית בדרך כלל הולכים לצבא, חרדים לישיבות, ולכן צריך לשים לב לנקודה הזאת, שדווקא האוכלוסייה הפגיעה, כיום מאוד חשוב לה המעבר הזה לשנה א' באוניברסיטה, לכן צריך להיות מודעים לקושי הזה.

דבורה מרגוליס: נתחיל רגע עם העניין של האוכלוסיות המיוחדות.

דבורה מרגוליס: כמו שאמרתי, 1,000 עתודאים וכל המגזרים שהולכים ללימודים גבוהים מיד אחרי האוניברסיטאות, מיד אחרי סיום י"ב, כמובן שאנחנו כבר נמצאים בבחינה של הנתונים שלהם, חבר'ה ב-י"ב, בדרך כלל את רוב הבגרויות לפי התוכניות של משרד החינוך עושים ב-י"א, כך שאת המידע הראשוני שיכול לאפשר כניסה למסלול הרשמה לאוניברסיטאות כבר ישנו.

דבורה מרגוליס: זאת אחת הסיבות שהקבוצות האלה מאוד רוצות לעשות את הפסיכומטרי מוקדם ככל הניתן, בשבילן התאריכים ממש ממש קריטיים.

דבורה מרגוליס: לגבי השאלה בנושא הבגרויות מול משרד החינוך.

דבורה מרגוליס: מה שאני יכולה להגיד לכם, אנחנו נמצאים, הרקטורים של האוניברסיטאות ופורום מדיניות קבלה בור"ה נמצא בקשר הדוק ומתמיד גם עם דסי בארי, ראש אגף חינוך על יסודי במשרד החינוך, ועם המנכ"ל, אנחנו מתואמים, נערכים לכל מיני סוגים של תרחישים.

דבורה מרגוליס: ככל שיהיו בגרויות, הן יוכרו ויתקבלו באוניברסיטאות, עושות יד ביד עם משרד החינוך, בדבר הזה כולנו באותו צד, אין שום כוונה לייתר מחזור קורונה שחלילה תהיה עליו איזה שהיא תווית שלא תאפשר לו להיכנס ללימודים גבוהים.

דבורה מרגוליס: כל המאמצים ייעשו ונעשים וזה לא ייקרה.

ניצן הורוביץ: זאת אומרת שאתם תתחשבו אם יוחלט לשנות את מתכונת הבגרויות בגלל הקורונה, אתם תתחשבו בזה, והתלמידים שזה רלוונטי לגביהם לא ייפגעו בקבלה לאוניברסיטאות.

דבורה מרגוליס: לשמחתי אני יכולה להגיד אפילו יותר מזה, אנחנו נמצאים בדיאלוג מתמיד עם משרד החינוך בנושא הזה והכוונה שהשינויים שייעשו במתכונת של הבגרויות יהיו בסופו של דבר בתיאום אתנו, כלומר, עם נציגי האוניברסיטאות.

דבורה מרגוליס: שוב אני אומרת, המאמץ הוא אדיר, כל המערכת תאפשר שהבגרויות השנה לא יהיו, מבחינת - - -

ניצן הורוביץ: אוקי, פסיכומטרי.

רון רובין: אני יכול להתייחס לפסיכומטרי?

ניצן הורוביץ: כן.

רון רובין: אנחנו מודעים כמובן לקשיים עם הפסיכומטרי, שכרגע אף אחד לא יודע מתי ייצאו לפועל.

רון רובין: כל האוניברסיטאות שוקדות על חלופות, אני אציין שתי חלופות שעולות בשיחות שלנו.

רון רובין: האחת היא, לעשות קורסים מקוונים כחלופה לפסיכומטרי.

רון רובין: כלומר, אדם שעובר מספר של קורסים מקוונים בקיץ, בסמסטר ראשון או מתישהו, זאת יכולה להיות חלופה.

רון רובין: חלופה שנייה, חוגים ומחלקות שמסוגלים לעשות את זה, יעשו מבחני כניסה משלהם כחלופה לפסיכומטרי.

ניצן הורוביץ: תחזור שנייה על הדבר השני.

רון רובין: מבחני כניסה מחלקתיים.

רון רובין: כולנו מקווים שהפסיכומטרי אכן ייצא לפועל אבל אנחנו יוצאים מתוך הנחה שיש וורסט קייס סצנריו ולא נצליח לעשות את זה ולכן יהיו חלופות.

ניצן הורוביץ: אני רק חוזר פה על הבקשה שהפניתי קודם, שבכל מקרה בתאריך שיהיה הפסיכומטרי, שתהיה התראה של לפחות שלושה שבועות מראש כדי שאפשר יהיה להתכונן לבחינות.

רון רובין: אנחנו נעביר את הבקשה הזאת.

דבורה מרגוליס: אני שוב אומרת, הייתי שמחה שמנכ"לית מל"ו תצטרף לדיון, אבל שוב, המסר יעבור.

דבורה מרגוליס: התהליך כפי שהוא נראה כרגע ייתן מרווח זמן די גדול, אני לא יודעת אם בדיוק שלושה שבועות, אבל לפי מה שאנחנו מבינים את איך שמשרד הבריאות מתכוון לשחרר את הסגר, הוא ייקרה בשלבים ובאיטיות ואנחנו כנראה נקבל כולנו מספיק זמן מראש וכולם יידעו מתי הם צריכים להיבחן ויינתן הזמן מראש להתכונן.

דבורה מרגוליס: כך זה נראה כרגע.

ניצן הורוביץ: תיכף ננסה בעניין הפסיכומטרי והבחינות להעלות פה את ענת, ממרכז ההערכה.

עידו סופר: יו"ר הוועדה, אני פשוט חייב לרדת, אם יש שאלה נוספת, אשמח לענות.

שרף חסאן: אפשר לשאול שאלה לאוצר.

שרף חסאן: אני רוצה להעלות סוגיה שלא עלתה קודם ורלוונטית לאוצר בעקבות מצב החירום שכולם משלמים את המחיר.

שרף חסאן: ישנה סוגיה של סטודנטים ערבים שלומדים בחו"ל.

שרף חסאן: אני יודע שעיקר הישיבה הזאת היא על סטודנטים בארץ, אבל מכיוון שסטודנטים ערבים רבים לומדים בחו"ל כי הם לא מתקבלים כאן מסיבות שונות ובסופו של דבר הם חוזרים ותורמים לשוק העבודה בישראל, רובם לומדים תחומים של רפואה ואנחנו רואים כמה זה חשוב דווקא עכשיו.

שרף חסאן: צריך לגבש תוכנית לתמוך בהם, במיוחד שהם שילמו מחיר גבוה מאוד בתקופה הזאת, חלקם חזרו ארצה, משלמים מחיר כלכלי גבוה, הם לומדים על חשבונם, הורים עניים בדרך כלל מממנים אותם ובסופו של דבר חוזרים לכאן ועובדים בבתי החולים, עובדים בשוק העבודה כאן בישראל.

ניצן הורוביץ: אז מה השאלה?

שרף חסאן: זו בעצם דרישה.

שרף חסאן: אני מעלה את המצוקה של הסטודנטים האלה וחושב שזה משהו שהאוצר ומשרדי ממשלה נוספים צריכים לחשוב על זה כי זו אוכלוסייה שלא דובר עליה כאן.

שרף חסאן: כמובן שכל מה שנאמר חשוב, יש לנו עוד הצעות שיכולות לשפר את המצב לגבי התמיכה בחברה הערבית, במיוחד שהמענים הקיימים לא נותנים מענה לחלק גדול מהאוכלוסייה שסובלת ממצב כלכלי מאוד קשה.

שרף חסאן: נכון שיש קרנות ממשלתיות שמיועדות לאוכלוסייה הערבית, אבל צריך קרנות חירום שייתנו מענה לאוכלוסייה שסובלת ממצב כלכלי בעייתי במיוחד ומה שמוצע כרגע לא נותן להם מענה.

שרף חסאן: מוצע לעשות מיפוי, למפות את האוכלוסייה הזאת ולתת לה מענה.

ניצן הורוביץ: תודה, זה כבר עלה.

ניצן הורוביץ: תדעו לכם, שמה שאנחנו עושים פה לא מקובל בכנסת אבל בגלל העניין המיוחד אני מאפשר, אבל רק שתדעו שזה חריג, לידיעתכם.

ניצן הורוביץ: ועכשיו רק שאלה ספציפית לנציג האוצר.

אורלי פרומן: כן, אני ספציפית לעידו, נציג האוצר.

אורלי פרומן: אני רוצה לדעת מתי – אנחנו לפני פסח – נוכל לקבל את תוכנית הסיוע לפי כל הנקודות שעלו, לא אחזור עליהן, לטובת סיוע לסטודנטים, אם והמשבר הזה ממשיך, וכנראה שאנחנו לא חוזרים ללימודים אחרי פסח.

אורלי פרומן: אני רוצה תאריך.

אורלי פרומן: אני רוצה תוכנית סיוע מסודרת.

ניצן הורוביץ: תודה.

ניצן הורוביץ: שאלה אחרונה.

אימאן ח'טיב יאסין: למרות התשובה שקיבלנו, שלא יהיה קיצוץ בתוכנית החומש, מגיע אליי מידע, שיותר מ-70% מהעובדים המסייעים, הרכזים, הוצאו לחל"ת.

ניצן הורוביץ: אוקי, תתייחס ונשחרר אותך.

עידו סופר: תודה.

עידו סופר: אתחיל מהשאלה האחרונה, זה לא עניין של קיצוץ, זה עניין של הנחיות משרד הבריאות, יחד עם משרד האוצר, לצמצום של 30% מהעובדים במשרדי הממשלה.

עידו סופר: גם משרד האוצר, רק 30% מהעובדים נמצאים בתפקוד תקין וזה חלק גם מהרתימה של המגזר הציבורי במצב הכלכלי הזה.

עידו סופר: זה פעם אחת.

עידו סופר: מה שחל על מל"ג ות"ת חל גם על משרד האוצר.

יוסף ג'בארין: הכוונה לא לקצץ בכל העובדים הערבים שבתוך ה-70%, במיוחד רכזי תוכניות החומש, זאת הכוונה.

אימאן ח'טיב יאסין: זה מה שקורה.

עידו סופר: הדבר הזה לא משפיע בהיבט הזה, זה כלל שהוא רוחבי לכל משרדי הממשלה והוא חל כמובן גם על ות"ת ומל"ג, זה בכל התאגידים הסטטוטוריים, ברשויות המקומיות ועוד.

עידו סופר: זה דבר אחד.

עידו סופר: דבר שני, סוגיה שעלתה על סטודנטים ערבים.

עידו סופר: מספיק שיו"ר הוועדה גם ביקש וכך גם נעשה, ניקח את כל הנושא של סטודנטים ערבים, נלמד אותו יחד עם ות"ת והמוסדות והסטודנטים, נלמד את הבעיות ואם צריך לתת מענה, נבחן איזה מענים צריך לתת.

עידו סופר: לגבי הצגת תוכנית – לא על מנת להתחמק אבל אני חושב שצריך לעשות כאן עבודה שהיא יסודית.

עידו סופר: אני לא צריך לזרוק סתם תאריך, פסח זה עוד שבוע.

עידו סופר: אני אומר בכנות, זה דבר שצריך ללמוד אותו, צריך להבין את הבעיות, צריך להבין מה הפתרונות הקיימים והאם יש צורך לבצע שינויים.

עידו סופר: הסוגיות שעלו כאן הן סוגיות כבדות משקל שלרובן יש השפעה על כלל המשק הישראלי וזה לא דבר של מה בכך.

עידו סופר: אז אני מבקש, אנחנו נעבוד, נשמח להיות בקשר עם כולם, כמובן גם עם יו"ר הוועדה, נעבוד עם כולם בהקדם האפשרי, זה אני יודע להבטיח.

ניצן הורוביץ: עידו, אני אומר שוב, ציבור הסטודנטים, לא רק שנפל בין הכיסאות, הוא יצא קירח מכל הכיוונים, הם לא בתוך כל המכלול הזה של הסיוע הרוחבי שאתם אומרים: אין להם עסק, רובם לא נחשבים עובדים, הם צריכים להמשיך בתשלומים, אין להם מענה.

ניצן הורוביץ: חלקם אגב, יש להם כבר ילדים, יש להם משפחות, זה לא מצב רגיל.

ניצן הורוביץ: אז פה יש ממש ציבור גדול שאני מרגיש שאיכשהו שכחו ממנו בכל הסיפור של תוכנית הסיוע.

עידו סופר: ממש לא.

עידו סופר: ממש לא.

אורלי פרומן: אז אם לא שכחתם, אתם בוודאי למדתם כבר חלק מהסוגיות האלו, הן לא חדשות, ולא להתחייב ללוח זמנים שאנחנו נוכל לראות תוכנית, זה משאיר את כל מאות אלפי הסטודנטים באוויר, יותר גרוע ממה שהתחלנו את הדיון.

אורלי פרומן: זאת אומרת, אתה אומר, אני לא יודע להתחייב.

אורלי פרומן: אתם כן יודעים להתחייב, אתם צריכים להתחייב ובלוח הזמנים להציג טיוטת תוכנית שיהיה על מה לדבר.

עידו סופר: חברת הכנסת פרומן, קודם כל, בכל השיחה עלו כמה דברים.

עידו סופר: אחד, יש כלים רוחביים.

עידו סופר: שניים, המוסדות מסייעים פרטנית לכל סטודנט שפונה אליהם.

עידו סופר: ולכן אני אומר, על החלק השיעורי שיכול להיות שלא נקבל מענה אנחנו צריכים לבוא וללמוד אותו, זה אוכלוסיות ספציפיות עם צרכים ספציפיים וזה דבר שצריך ללמוד אותו.

עידו סופר: אלה לא כלים רוחביים שהם רלוונטיים וכפי שגם יו"ר התאחדות הסטודנטים אמר, צריך למצוא כאן קהלים ממוקדים עם מענים ממוקדים וזה דורש זמן עבודה, זה לא למשוך זמן ולא התחמקות.

ניצן הורוביץ: חבר'ה, סיימנו עם נציג האוצר והוא הבין, אני חושב שהדברים ברורים.

ניצן הורוביץ: תודה לך, עידו סופר.

ניצן הורוביץ: אנחנו חוזרים לעניין הפסיכומטרי ונמצאת אתנו ד"ר ענת בן סימון, שהיא מנכ"לית המרכז הארצי לבחינות והערכה.

ניצן הורוביץ: ענת, צוהוריים טובים, תודה שהצטרפת אלינו.

ניצן הורוביץ: היות ולא היית בדיון הקודם – אני רק מבקש מכל מי שלא מדבר עכשיו, שיסגור אצלו את הסאונד, נכנסים כל מיני רעשים – יש לנו המון פניות ממועמדים ללימודים שאמורים להיבחן אפילו במועד הקרוב של אפריל והם נמצאים בלחץ גדול, לא יודעים אם יתקיים או לא יתקיים, הם לא יודעים כמה התראה תינתן להם, שילמו, נרשמו, בואי תני פה תשובה, אני מוצף בפניות בנושא הזה, מוצף.

ניצן הורוביץ: בבקשה.

ענת בן סימון: אז אנחנו חיים בעידן של אי ודאות, למותר לציין שאנחנו לא יכולים להכריז על תאריך היום כי לאף אחד אין מושג מתי אפשר יהיה להתחיל לעשות בחינות בקנה מידה רחב.

ענת בן סימון: הייתי ממש שמחה לדעת את זה כדי שגם אנחנו נוכל להיערך מראש אבל אנחנו לא יודעים.

ענת בן סימון: יש לחץ מאוד גדול מהמוסדות לבצע את המיונים מה שיותר מהר, גם כדי שהמוסדות יוכלו להיערך וגם כדי שסטודנטים יוכלו להיערך לשנה הבאה, שיידעו לאן הם התקבלו.

ניצן הורוביץ: זה ברור.

ענת בן סימון: אז מצד אחד יש לחץ מאוד גדול לקיים את הבחינה מה שיותר מוקדם וכתוצאה מזה אנחנו בנינו איזשהו מודל שלפיו אנחנו נערכים לקיים את הבחינות בדיוק באותה מתכונת, באותם מוסדות, באותן כיתות, באותו שיבוץ, הכול אותו הדבר.

ענת בן סימון: אנחנו אורזים הכול במחסנים, שנהיה מוכנים לצאת ברגע שנקבל את האות, כי במצב תקין לוקח לנו בערך שישה שבועות מרגע שסוגרים הרשמה ועד שאנחנו יכולים לבצע את הבחינה.

ענת בן סימון: ניסינו מצדנו לקצר את הזמן ככל האפשר.

ענת בן סימון: בהודעה שלנו ניסינו להרגיע את האנשים ולהגיד להם שמגיע להם לפחות שבוע, עשרה ימים - - -

ניצן הורוביץ: לא, לא, זה לא מספיק.

ענת בן סימון: הדגש היה על לפחות, לא שנודיע שבוע מראש, היה כתוב במפורש: לפחות.

ענת בן סימון: אני מבינה את הלחץ, כמו שאתם יכולים לנחש, אני מקבלת ריקושטים פה מכל מיני כיוונים, אני מבינה את הלחץ, הוא לא לגמרי מוצדק כי אנחנו לא מדברים על חומר שצריך לשנן אותו יום לפני הבחינה אלא על מיומנויות שנצברות לאורך זמן ולא בדיוק נשכחות יום לפני, אבל יחד עם זאת אני מבינה את החרדה.

ענת בן סימון: מבחינתנו, זאת לא החלטה שלנו, זה בעיקר החלטה של המוסדות שאנחנו משרתים אותם.

ענת בן סימון: אם תהיה החלטה קולקטיבית לקיים את זה שבועיים מראש, להודיע שבועיים מראש, שלושה שבועות מראש, ארבעה שבועות מראש, מתי שיוחלט, יוחלט.

ענת בן סימון: מי שיכול הכי לעזור בעניין הזה הוא משרד הבריאות שיוכל לתת לנו התראה מה שיותר מהר.

ענת בן סימון: אם משרד הבריאות יוכל להעריך שבעוד חודש אפשר יהיה לקיים את הבחינות, אז אנחנו נשמח מאוד לקבוע תאריך.

ניצן הורוביץ: זה ברור שזה משרד הבריאות וזה ביחס לכל המשק ולכל המוסדות, בכל המגזרים ובכל התחומים, ברור.

ניצן הורוביץ: העניין הוא, צריך כאן להרגיע עשרות אלפי מועמדים שרוצים להיבחן, ללמוד בשנה הבאה, להרגיע אותם שלא יפילו עליהם את המבחן בהתראה של שבוע מראש וידפקו להם את השנים הבאות בגלל הדבר הזה אלא יתנו להם פרק זמן הגיוני להתכונן לעניין.

ניצן הורוביץ: זה מה שמבקשים וזה כדאי שאתם תגידו בצורה ברורה: זה לא יהיה שבוע, זה לא יהיה עשרה ימים, ניתן שלושה שבועות לפחות.

ניצן הורוביץ: זאת אמירה שאני חושב תוריד מאוד את הלחץ עכשיו של כולם.

ענת בן סימון: אני בהחלט מבינה את הבקשה, אני חושבת שזה צריך להיעשות בתיאום עם ור"ה, אולי גם עם ור"מ משום שאלה - - -

ניצן הורוביץ: מאה אחוז.

ענת בן סימון: אם זה מוסכם על כולם, אנחנו כמובן נזרום עם הרעיון.

ניצן הורוביץ: אז בוא נשמע את אחד האנשים האלה, נטע מאיר, בבקשה, תציג את עצמך ולמה אתה פונה אלינו.

נטע מאיר: שמי נטע מאיר, אני מדבר בשם 3,000 נבחנים שהתאגדנו ביומיים האחרונים, מאז שקיבלנו את ההודעה של המרכז הארצי לבחינות והערכה.

נטע מאיר: אני מודה מאוד לכל מי שדיבר עד עכשיו בנושא, אני לא יכול להסביר לכם כמה חשובות האמירות האלה לכל אותם נבחנים.

ניצן הורוביץ: מה אתם מבקשים?

נטע מאיר: הסיטואציה שאנחנו נמצאים בה היא סיטואציה מטורפת, ברור לנו חוסר הוודאות שכל הגופים הקיימים נמצאים בה, ביניהם, המרכז הארצי לבחינות והערכה.

נטע מאיר: שוב להגיד, אנחנו לא באים כנגד מישהו - - -

ניצן הורוביץ: אוקי, נטע, אין לך הרבה זמן, תגיד בשם מה אתם כן באים ומה אתם רוצים?

ניצן הורוביץ: מה אתם מבקשים?

ניצן הורוביץ: קצר ולעניין.

נטע מאיר: מה שאנחנו רוצים בסופו של דבר, ישוקף לנו מה השיקולים שנעשים.

נטע מאיר: אנחנו רוצים שוויון הזדמנויות בתהליך הקבלה לאוניברסיטה כי התראה של שבוע היא התראה לא מספיקה.

נטע מאיר: יש בינינו אימהות חד הוריות שאין להן פתרון לילדים, יש חבר'ה שגויסו למילואים, צריך להבין את הסיטואציה המטורפת הזאת שגם אנחנו נמצאים בה ואנחנו באמת דורשים, הבסיס, שיהיה לנו שוויון מלא ביכולת להתקבל למוסדות להשכלה גבוהה, אם זה מתאפשר באמצעות הודעה של שלושה שבועות מראש, מעולה, השגנו פתרון.

נטע מאיר: אם זה מתאפשר בחלופה לבחינת הפסיכומטרי, מעולה, השגנו פתרון.

נטע מאיר: אנחנו רוצים לקחת חלק פעיל בשיח אל מול מל"ו ואל מול משרד החינוך והמל"ג כדי שהדברים ייפתרו עד הקצה האחרון.

נטע מאיר: אין סיבה, שבגלל המצב הזה העתיד של כל כך הרבה אנשים ייפגע, המספרים הם 30,050.

ניצן הורוביץ: נטע, תספר לי קצת, מה אתה רוצה ללמוד בשנה הבאה באוניברסיטה?

נטע מאיר: שאלה טובה, ניצן.

נטע מאיר: האמת, גם אני עדיין בהתלבטויות, השאיפה שלי כרגע זה להשיג את הציון הכי גבוה בבחינה הקרובה.

עידן רול: גם בשנה ב' ו-ג' לא בהכרח תדע מה תרצה ללמוד באוניברסיטה אבל כבר תהיה שם.

נטע מאיר: לגמרי.

נטע מאיר: כרגע אני רוצה להתקבל לאוניברסיטה העברית לתוכנית שנקראת "אמירים".

אורלי פרומן: בהצלחה, נטע.

נטע מאיר: תודה רבה.

ניצן הורוביץ: היות ואני ככה במקרה גם מכיר אותך, אני בטוח שתצליח, אולי עוד תגיע הנה, למקום הזה, מי יודע.

ניצן הורוביץ: הוא קיבל פרוטקציה מיושב ראש הוועדה, אני במקרה מכיר אותו, בחור מוכשר מאוד, אני בטוח שהוא יצליח, גם יקבל ציון טוב וגם יצליח בלימודים, אבל הוא מייצג כאן המון אנשים שפונים ולכן היה חשוב לשמוע את הדברים.

ניצן הורוביץ: אנחנו נביא תשובה.

ניצן הורוביץ: אני חושב שהגופים השונים מבינים עכשיו אפילו יותר את הלחץ ואנחנו נביא תשובה.

ניצן הורוביץ: העניין עם ההתראה המוקדמת, המסר עבר היטב.

ניצן הורוביץ: לעניין הפסיכומטרי והבחינות הקרובות, יש עוד שאלה?

ניצן הורוביץ: ענת בן סימון, אתם תבואו בדברים עם כולם שם, עם ור"ה, ותגיעו להבנה לגבי זמן התראה מראש וכו', כשאנחנו מבקשים כמה שיותר זמן התראה לנבחנים כדי שיוכלו להתכונן ותתחשבו בעניין הזה כי זה מכניס המון אנשים ללחץ.

ניצן הורוביץ: ענת, עוד אתנו?

ניצן הורוביץ: ירדה.

ניצן הורוביץ: הנה, ענת בן סימון, פה, המסר התקבל, אני מקווה, ואתם תעשו את המאמץ בעניין הזה.

ניצן הורוביץ: אני יודע שאתם לא רוצים, חלילה, לפגוע באף אחד, אבל יש כאן לחץ מאוד גדול אז תעשו את המאמץ כדי להגיע להסכמה בין כולם.

ניצן הורוביץ: אני חושב שהמסר פה די עבר.

ניצן הורוביץ: יש לך משהו להוסיף בעניין הזה?

ענת בן סימון: לא, רק דבר אחד, שכל מי שרוצה, שזה לא נורא דחוף לו ורוצה זמן להתארגן, יכול גם להירשם למועד יולי ולעשות את הבחינה בנחת.

אימאן ח'טיב יאסין: אז לא תהיה לו ההזדמנות להיכנס לחוג שהוא רוצה כי התוצאות יגיעו מאוחר.

ניצן הורוביץ: אם יעשה במועד יולי, האם זה ישפיע על הסיכויים שלו להתקבל למקום כזה או אחר?

אימאן ח'טיב יאסין: בטוח שכן.

ניצן הורוביץ: אני שואל את ענת.

ענת בן סימון: זה נורא תלוי בחוג הלימודים.

ענת בן סימון: האוניברסיטאות מפרסמות מה המועד האחרון לשקול קבלה ללימודים בשנה הקרובה, יש הרבה מאוד חוגים שגם מועד יולי - - -

יבגני סובה: גם לגבי שפות?

ניצן הורוביץ: דקה, אני בעניין הזה פונה פה לכל נציגי המוסדות הנכבדים, היות ושמענו מהמרכז הארצי לבחינות והערכה, לשקול להיבחן במועד יולי כי אולי מועד אפריל הקרוב – בוודאות גבוהה – לא יתקיים במועד, זאת אומרת, שגם ראשי המוסדות ייקחו בחשבון לגבי קבלה לחוגים השונים את העובדה שאנשים נבחנים ביולי ולא באפריל ושזה לא ישפיע עליהם לרעה בקבלה אחר כך לעניין.

ניצן הורוביץ: זאת הכוונה, נכון?

אימאן ח'טיב יאסין: או את האופציה של ציוני הבגרות.

אורלי פרומן: כל לו"ז השנה צריך יהיה להשתנות בהתאם.

יבגני סובה: לגבי שפות, כל השפות אותו הדבר, אפריל ויולי?

יבגני סובה: מה שיש באפריל בכל השפות שהמבחן מתקיים, ערבית, רוסית, זה גם מתקיים ביולי?

יבגני סובה: כי אני הבנתי שיש הבדלים במבחנים, לא כל המבחנים בכל השפות.

ענת בן סימון: נכון, לא בכל השפות נבחנים בכל המועדים אבל שוב, אנחנו במצב של אי ודאות, אני מניחה שמה שלא נוכל לקיים בשפות בתחליף של אפריל, אנחנו נקיים ביולי.

ניצן הורוביץ: יבוא ביולי, זאת אמירה חשובה.

ניצן הורוביץ: תודה, יבגני סובה.

ניצן הורוביץ: אני רק מבקש, הנה, יש פה עניין נוסף של שפות, שהמוסדות יתחשבו בזה, שחלק מהנבחנים נבחנים במועד יולי ושזה לא ישפיע לרעה.

ניצן הורוביץ: זאת אומרת, כמו שאורלי אמרה, שכל לוח הזמנים של הקבלה צריך להידחות פה.

ניצן הורוביץ: רגע, נבדוק את זה עם מיכל נוימן.

ניצן הורוביץ: מיכל, את עוד אתנו?

מיכל נוימן: כן.

מיכל נוימן: מה השאלה?

ניצן הורוביץ: עלה כאן עניין של הפסיכומטרי, נדרשת פה גם הסכמה שלכם לכך למשל, שמי שייבחן במועד יולי, לא ישפיע לרעה על הסיכוי שלו – זאת אומרת, שכל לו"ז ההרשמה יידחה בגלל הדחייה עכשיו במועדי הבחינות.

מיכל נוימן: תראו, ככלל, המועצה להשכלה גבוהה לא מתערבת בתנאי הקבלה במוסדות להשכלה גבוהה.

ניצן הורוביץ: לא בתנאים, הלו"ז.

יוסף ג'בארין: עד שיהיה פסיכומטרי, זה יהיה באוגוסט.

מיכל נוימן: אבל גם הלו"ז, אנחנו לא מנהלים את הקבלה למוסדות להשכלה גבוהה.

מיכל נוימן: המוסדות צריכים לקבל החלטה.

מיכל נוימן: הדבר היחיד שקבוע בחוק המל"ג הוא הצורך או הדרישה לתעודת בגרות, זה הדבר היחיד שקיים, יתר הדברים הם בידי המוסדות לכן אולי פרופסור רון רובין, שרצה להתייחס, יהיה נכון להתייחס.

ניצן הורוביץ: נכון.

ניצן הורוביץ: אז פרופסור רון רובין, אתה רצית לענות, בבקשה, אולי תצטרכו לדחות את לוח הזמנים של הקבלה והרישום.

רון רובין: קודם כל, מדי שנה מתקבלים סטודנטים ללימודים אחרי שהם סיימו את מחזור יולי.

רון רובין: נכון שהשנה אנחנו מדברים על מסה קריטית או כמות הרבה יותר גדולה של סטודנטים.

רון רובין: הבקשה הזאת תועבר לראשי האוניברסיטאות ואני משוכנע שנמצא איזשהו פתרון שמניח את הדעת.

ניצן הורוביץ: יפה, אני מודה לך, תודה רבה.

ניצן הורוביץ: וגם, אני אומר שוב על הבקשה של חבר הכנסת סובה, למרכז הארצי לבחינות, שבמועד יולי, כנראה זה יהיה המועד, אנחנו גם בבעיה הזאת ביחס לכל המערכת.

ניצן הורוביץ: כמו שאמרנו בדיונים האחרונים, המערכת לא תחזור לתפקוד אחרי פסח, זה כנראה ייקח יותר זמן וזה נכון לגבי כל המערכת וגם להשכלה הגבוהה.

ניצן הורוביץ: לכן סביר שהבחינות הגדולות, המסה של הנבחנים תהיה ביולי, אז שגם שם זה יתקיים בכל השפות, שאף לא ייפגע מזה, לא יקופח, לא בשפות, לא אחר כך בקבלה, לא בחוגים השונים, שנבין, שכל מי שרואה אותנו יהיה רגוע, שגם אם ידחו את הבחינות, הם יעשו את הבחינות, לכולם תהיה האפשרות להיבחן כמו שצריך ולכולם תהיה ההזדמנות ללמוד בשנה הבאה ושאף אחד עכשיו לא יהיה בלחץ שאולי הוא עומד להיפגע בגלל שיש עיכוב.

ניצן הורוביץ: זה המסר, אנחנו מנסים לתת מענה לכל אזרחי ישראל וחשוב שייצא מכם קול ברור בעניין הזה.

ניצן הורוביץ: אז אני מודה לך על הנכונות ובכלל כל הרצון הטוב שלך בדיון הזה.

ניצן הורוביץ: אני שמח על הגישה שלך, זה ראוי מאוד בעיני.

ניצן הורוביץ: תודה רבה לך, בשם הוועדה.

יבגני סובה: אפשר הערה?

יבגני סובה: אולי פספסתי את ההחלטה כי לא נכחתי בהתחלה.

יבגני סובה: המבחנים של חודש אפריל זה לשנה הזאת?

יבגני סובה: כי בדרך כלל הרישום, כמו שאני זוכר בתור סטודנט, מסתיים בפברואר מרץ.

יבגני סובה: השאלה, האם כל האנשים שנרשמים, ייפגעו או עלולים להיפגע ויעברו המבחנים שלהם לחודש יולי?

יבגני סובה: על איזה כמות תלמידים מדובר?

יבגני סובה: זה הסטודנטים שנפגעים השנה הזאת או שהם נפגעים לשנה הבאה?

יבגני סובה: חשוב להדגיש כי מדברים כאילו שכל מי שלא יעשה באפריל, הלכה עליו שנה?

ניצן הורוביץ: לא, לא.

יבגני סובה: אז הם נרשמו בתנאי שהם יעשו את המבחן באפריל.

ניצן הורוביץ: זה בדיוק מה שאנחנו אמרנו, שגם מי שאמור לעשות באפריל וזה יידחה, כנראה שהוא נרשם לעשות באפריל וזה יידחה, הוא יעשה במועד אחר.

יבגני סובה: כי מי שעושה ביולי, הוא לא מתכנן לשנה הזאת.

יבגני סובה: מי שנרשם לבחינה ביולי, סביר להניח שהוא לא יתחיל לימודים באוקטובר.

ניצן הורוביץ: רגע, חברים, לדברים שאנחנו אומרים פה יש משמעות, יושבים אנשים בבית ונכנסים מזה ללחץ או מבולבלים אז אני לא רוצה שייאמרו פה דברים שאנשים אחר כך יגידו, אמרתם ככה, אמרתם ככה.

ניצן הורוביץ: היות והנוגעים בדבר נמצאים אתנו, אני אפנה שוב את השאלה לענת בן סימון, מנכ"לית המרכז הארצי לבחינות והערכה, כדי שהיא תיתן שוב תשובה ברורה, שכל מי שייאלץ להיבחן ביולי במקום באפריל, יהיו לו את אותן אפשרויות פתוחות בפניו ללא פגיעה.

ניצן הורוביץ: זה העניין, ענת, זו השורה התחתונה של המסר.

ניצן הורוביץ: בבקשה, ענת בן סימון.

ענת בן סימון: יש פה שתי סוגיות, יש פה סוגיה של איזה חוגים יהיו פתוחים בפני האנשים שייבחנו ביולי וזה לא בבית ספרנו, זה כל מוסד ומוסד קובע.

ניצן הורוביץ: מאה אחוז.

ענת בן סימון: והחלק השני שהוא כן בבית ספרנו, לאפשר לכל מי שדחה את הבחינה שלו ממועד אפריל למועד יולי, לאפשר לו להיבחן בתנאים שאושרו לו, בשפה שאושרה לו, ואת זה אנחנו כמובן נעשה כמיטב יכולתנו לעמוד בזה.

ניצן הורוביץ: ולגבי הקבלה לחוגים, שמענו מפרופסור רובין, מהאוניברסיטאות, שייעשה המאמץ והם יבואו בראש חיובי לעניין הזה ויתאימו את זה למצב כי כולם מבינים שאנחנו כולנו באותה סירה ויש פה אילוץ קשה.

ניצן הורוביץ: נקודה אחרונה, חברת הכנסת פרומן, בעניין הזה רק.

אורלי פרומן: לא, אני רוצה לומר משהו כללי.

ניצן הורוביץ: לא, רגע, דקה.

ניצן הורוביץ: אם למישהו יש עוד נקודה לגבי הקבלה, הפסיכומטרי.

ערן לבני: שלום, מדבר ערן לבני, אני מורה לקולנוע ומדריך במשרד החינוך.

ערן לבני: אנחנו תנועה שקוראת לשינוי פוזיטיבי במערכת החינוך בזמן קורונה, קמנו לפני שבועיים ואני מעוניין להתייחס לנושא הבגרויות.

ניצן הורוביץ: דקה, אנחנו מנסים שהדיון הזה יהיה ממוקד.

ניצן הורוביץ: בעניין הפסיכומטרי, הבהרנו את הנקודות, נבקש תשובות בימים הקרובים.

ניצן הורוביץ: אני מקווה שהרגענו את החששות של המועמדים ושל הנבחנים כדי שכולם יוכלו להיות רגועים, שמי שרוצה להיבחן ולהתחיל ללמוד בשנה הבאה, שזה יהיה בסדר מכל הבחינות.

ניצן הורוביץ: את נושא הפסיכומטרי בדיון הזה סגרנו, אם למישהו יש בקשה, הצעה בנושא אחר, בבקשה, ניקח את זה כהערות סיכום.

ניצן הורוביץ: בבקשה, הערת סיכום, אני אעשה סבב ואז אנחנו מסיימים.

ניצן הורוביץ: חבר הכנסת עידן רול, בבקשה.

עידן רול: אני מופצץ בהודעות לגבי האוניברסיטה הפתוחה.

עידן רול: לפי מה שאני מקבל מדיווחים שונים, כלל המבחנים השונים שבוטלו עד כה בגלל הקורונה, נדחו באופן גורף ליוני.

עידן רול: זה מייצר מצב שאותם סטודנטים שהגיעו לשם בדיוק בשביל לעבוד יחד עם לימודים, ימצאו את עצמם בתקופת מבחנים שלא תאפשר להם לעבוד בתום הקורונה.

עידן רול: ואין מענה מהאוניברסיטה, לפי מה שנאמר, לא במייל ולא במרכז הפניות.

ניצן הורוביץ: נתייחס דקה לעניין האוניברסיטה הפתוחה וננסה לתת פה מענה.

ניצן הורוביץ: נשיאת האוניברסיטה הפתוחה נמצאת?

עידן רול: היא לא אתנו, אבל אולי אפשר איכשהו להשיג אותה.

ניצן הורוביץ: אני לא יודע אם נספיק להעלות אותה אבל יש מישהו מהמוזמנים שיוכל - - -

סונדוס סאלח: אני רוצה להתייחס לאוניברסיטה הפתוחה, אני בחדר השני של הוועדה.

ניצן הורוביץ: עוד שאלה, בקצרה, בבקשה.

סונדוס סאלח: על דחיית המועד לחודש יוני, זה חוסם את הסטודנטים להירשם לסמסטר קיץ.

ניצן הורוביץ: את מדברת על האוניברסיטה הפתוחה?

סונדוס סאלח: כן.

ניצן הורוביץ: מה השאלה?

סונדוס סאלח: הדחייה של מועד הבחינות, מועד ב', לחודש יוני, זה חוסם את הסטודנטים להירשם לקורסים בסמסטר קיץ בפתוחה, ולסטודנטים שהגיעו לעבוד במקביל ללימודים, זה גם חוסם אותם ומקשה עליהם ללמוד ולהתפרנס במיוחד בקיץ.

ניצן הורוביץ: זה ברור.

ניצן הורוביץ: ננסה לקבל תשובה בעניין האוניברסיטה הפתוחה.

ניצן הורוביץ: מיכל נוימן, את יכולה לסייע לנו בעניין הזה?

מיכל נוימן: אני חושבת שנכון לקבל תשובה מהאוניברסיטה הפתוחה, אני בדיוק ניסיתי להתקשר, נמצאת הנשיאה על הקו, אני לא יודעת אם אפשר להעלות אותה בוועדה, אם יש שאלות אלייך - - -

ניצן הורוביץ: אנחנו ננסה בטלפון.

דבורה מרגוליס: אולי אני יכולה להעיר, במקביל אני מתכתבת עם הרקטור של האוניברסיטה הפתוחה, הוא כותב, שהם הציעו הערכות חלופיות.

דבורה מרגוליס: זאת אומרת, זה לא דחייה וזהו אלא לכל אחת מהבחינות יש עוד אפשרויות.

דבורה מרגוליס: אני יכולה לקבל פרטים נוספים אבל רק בהמשך.

ניצן הורוביץ: אז תני לנו פרטים נוספים ובדיון של הוועדה ביום שני ניתן תשובה מפורטת, מוסמכת, לעניין האוניברסיטה הפתוחה.

ניצן הורוביץ: אני רק רוצה להגיד למי שפונה, יטופל העניין, המצב ברור, כבר קיבלנו כאן תשובה שיהיו - - -

אורלי פרומן: נבקש תשובה כתובה מהנשיאה של האוניברסיטה הפתוחה וגם נוכל לפרסם אותה.

ניצן הורוביץ: בהחלט נבקש תשובה ואני מודה לכל מי שפנה.

ניצן הורוביץ: הערות סיום אחרות בנושאים אחרים?

זאב גולדבלט: אני מבקש שהנהגת ההורים תקבל רשות לשאול שאלות.

ניצן הורוביץ: הנהגת ההורים של מי?

ניצן הורוביץ: מי זה הנהגת ההורים?

זאב גולדבלט: זאב גולדבלט.

ניצן הורוביץ: אתה באיזה עניין?

זאב גולדבלט: בעניין הבגרויות.

זאב גולדבלט: אני מבקש שתהיה אמירה חד משמעית, שהמחזור של י"א-י"ב של השנה הזאת לא ייפגע בבחינות הבגרות, כשיגיעו לכניסה לאוניברסיטאות.

זאב גולדבלט: זה נאמר בצורה כללית אבל לא נאמר בצורה חד משמעית.

ניצן הורוביץ: אני חושב שהמסר הובהר היטב, שלא תהיה פגיעה בדור הקורונה.

ניצן הורוביץ: אני חושב שגם דיברנו על זה אתמול ואני חושב שבאוניברסיטאות מבינים את זה ויתחשבו בזה.

ניצן הורוביץ: בכל מקרה, תודה על הדברים.

אורלי פרומן: אתה צודק, זאב, זה צריך להיות כתוב בין משרד החינוך לבין המועצה להשכלה גבוהה.

יבגני סובה: רציתי לתקן אותך, אדוני היושב ראש, מחזור הקורונה ולא דור הקורונה, שלא נהפוך לדור הקורונה.

ניצן הורוביץ: הערות סיכום של חברי הכנסת ואני מבקש בקצרה.

יוסף ג'בארין: שאלה בעיקר לפרופסור בידרמן, כי שמענו גם התייחסות של המל"ג בנושא.

יוסף ג'בארין: יש לנו הרבה פניות, שרכזי התוכניות הרב שנתיות לסטודנטים הערבים הוצאו לחל"ת כחלק מצמצום כוח האדם.

ניצן הורוביץ: דיברנו על זה.

יוסף ג'בארין: לא, דיברנו על האוניברסיטאות, לא הייתה התייחסות למכללות.

יוסף ג'בארין: אני מבין שהבעיה בעיקר בתוך המכללות.

יוסף ג'בארין: אם הם מוצאים לחל"ת זה אומר שהתוכניות גם לא קיימות ולכן אנחנו מבקשים ודורשים שהרכזים יוחזרו לתפקידים החיוניים שלהם כדי שיוכלו להמשיך ולקיים את התוכניות הרב שנתיות.

ניצן הורוביץ: רגע, בידרמן, אל תענה, נאסוף כמה הערות סיכום, יהיו התייחסויות סיכום של המוזמנים שלנו בזום ובזה נסיים.

ניצן הורוביץ: עוד הערות סיכום?

ניצן הורוביץ: רק דברים שלא נאמרו.

אורלי פרומן: שלא נאמרו.

אורלי פרומן: אני רוצה לומר תודה לראשי המל"ג והוות"ת וור"ה וור"מ, וכמובן באמצעותכם, לכל אנשי הסגל המינהלי והאקדמי, שעושים הכול למען הסטודנטים וההשכלה הגבוהה.

אורלי פרומן: גם אם יש עוד הרבה מה לתקן ומה להתקדם, אנחנו פה יחד אתכם.

אורלי פרומן: תודה רבה להתאחדות הסטודנטים על כל הפעולות שאתם עושים.

אורלי פרומן: אני חושבת שרק בעבודה משותפת עם הוועדה, עם חברי הכנסת ועמכם, נוכל להגיע למצב שהסטודנטים לא ייפגעו, שהעולם של ההשכלה הגבוהה יחזור לתיקונו שתפוג הקורונה.

אורלי פרומן: תודה רבה.

ניצן הורוביץ: תודה רבה.

ניצן הורוביץ: עוד הערות לגבי הדיון?

עידן רול: כדי שנצא מפה ונדע שאנחנו מתקדמים ומטפלים בסוגיה, חשוב שנקבע איזשהו מועד, שבעיניי צריך להיות לפני חג הפסח, מה הסיוע הכלכלי שיינתן לסטודנטים.

ניצן הורוביץ: בסדר.

ניצן הורוביץ: הערת סיכום, חברת הכנסת אימאן.

אימאן ח'טיב יאסין: בנוסף למה שאמר ידידי, לגבי המצב והעניין הכלכלי, אני רוצה לשים על השולחן נקודה מאוד חשובה לגבי פלחים מסוימים באוכלוסייה בנושא של הלמידה מרחוק.

ניצן הורוביץ: זה לא עכשיו.

ניצן הורוביץ: דיברנו על למידה מרחוק, זה ברור, גם בלמידה מרחוק דיברנו הרבה מאוד על החברה הערבית, אני רוצה למקד את זה בהשכלה הגבוהה.

אימאן ח'טיב יאסין: בדיוק על זה אני מדברת, על סטודנטים שבכלל אין להם תשתיות, וסטודנטים שיש להם תשתיות ובגלל שהתשתית הפכה להיות מאוד רעועה ולא נותנת את השירות המספק בגלל שכל הילדים גדולים, סטודנטים, ותלמידים ביסודי ובחט"ב ובתיכון נמצאים בבתים, יש לחץ אדיר על הרשתות.

אימאן ח'טיב יאסין: לכן צריך לתת מענה כולל גם בנושא הזה.

אימאן ח'טיב יאסין: האוצר וגורמים אחרים צריכים לתת על זה מענה.

ניצן הורוביץ: בסדר.

ניצן הורוביץ: הערות סיכום מהחדר השני, נמצא שם מישהו?

ניצן הורוביץ: אוקי, יש לנו כאן שתי הערות סיכום של חבר הכנסת ג'בארין וחברת הכנסת אימאן לגבי מכללות ולגבי לימוד מרחוק.

ניצן הורוביץ: אם יש לעוד מישהו מהמוזמנים בזום הערות סיום, דברים שלא נאמרו?

ניצן הורוביץ: רם שמואלי, בבקשה, רק בנושא השכלה גבוהה ודברים שלא נאמרו.

רם שמואלי: אני רוצה קודם כל להגיד, ששווה להשוות לגבי העולם.

רם שמואלי: לדעתי זה הישג אדיר של ההשכלה הגבוהה.

רם שמואלי: אני רוצה להגיד, שהחיבור של שלושת הדיונים שאתה הובלת, ניצן, למעשה ממחיש לנו - החל מהקטע של הלמידה מרחוק, ואתמול בנושא של הבגרויות, והיום בנושא ההשכלה הגבוהה – את ההזדמנות הגדולה.

רם שמואלי: ופה אני מסיים במשפט אחרון, הקבינט הציבורי לחינוך מכיל את כל השותפים משלשום, אתמול והיום ואנחנו לוקחים על עצמנו משימה, להכין את החשיבה למערכת החינוך העתידית כתוצאה מהלקחים.

רם שמואלי: לכן אני רוצה לברך אותך, לברך את הנוכחים, אפשר לעשות פריצת דרך אדירה בחינוך בישראל, אנחנו עומדים להכין טיוטה להתייחסות בעניין.

ניצן הורוביץ: תודה.

ניצן הורוביץ: תשובה לחבר הכנסת ג'בארין, בעניין המכללות.

ניצן הורוביץ: בידרמן, רק תגיד משפט, בבקשה.

שלמה בידרמן: אנחנו פועלים כמו כולם במסגרת הצו שמדבר על 30% חיוניים בלבד.

שלמה בידרמן: כפי שידוע לי, אין לי תמונה מלאה של כל 22 המכללות, אבל ידוע לי, גם מהמכללה שלי וגם מכמה מכללות אחרות, שבמסגרת ה-30% האלה אנחנו כוללים גם את האנשים שאחראים על תלמידי החברה הערבית משום שעבורנו, כפי שאמרתי קודם, לדבר הזה יש חשיבות עליונה במעלה.

ניצן הורוביץ: אני מבקש רק שתבדוק את העניין הזה ספציפית ותחזור אלינו עם נתונים כדי שחברי הכנסת יקבלו תשובה.

שלמה בידרמן: זאת אעשה.

ניצן הורוביץ: ולגבי השאלה של חברת הכנסת אימאן, לגבי הלימוד מרחוק לסטודנטים שאין להם אמצעי תקשוב, נקרא לזה ככה.

ניצן הורוביץ: מי יכול לענות לנו על זה, אולי פרופסור רובין?

רון רובין: כן, אני יכול לענות בקצרה.

רון רובין: אנחנו ערים לכך שבמקרים מסוימים יש לסטודנטים בעיה עם תשתית.

רון רובין: אז ראשית, השארנו בתוך האוניברסיטאות – אני מדבר על האוניברסיטאות – השארנו מבנה, זאת הספרייה, שהיא פתוחה לסטודנטים שיכולים להגיע לאוניברסיטה, שאולי הם גרים במעונות, שאולי גרים בקרבת מקום, יכולים להגיע ולהשתמש בשירותים האלה.

רון רובין: מעבר לכך, כל סטודנט עם בעיית תשתית, אין לי מחשב, האינטרנט אצלי חלש בבית, אנחנו מנסים למצוא פתרון נרחב, לא לכולם אנחנו מצליחים אבל אני יכול להגיד של-90% אנחנו מצליחים למצוא פתרון, לא לכולם.

ניצן הורוביץ: כל הכבוד.

אורלי פרומן: יופי, טוב לשמוע.

ניצן הורוביץ: חברים, כמה הערות סיום שלנו לסיכום.

ניצן הורוביץ: עלו פה הרבה עניינים.

ניצן הורוביץ: קודם כל, אני שמח וועדת החינוך שמחה לשמוע ואנחנו רושמים לפנינו שהמוסדות להשכלה גבוהה, בגדול, ממשיכים בלימודים און-ליין והחומר מועבר והתוכניות מותאמות.

ניצן הורוביץ: זה יפה מאוד, בטח כשאנחנו משווים את זה לבעיות שיש לנו במסגרות אחרות ועל כך אנחנו רוצים לשבח אתכם.

ניצן הורוביץ: אנחנו גם שמחים על ההערה שהשמעת בסוף, שסטודנטים שאין להם את האמצעים, יקבלו סיוע מהמוסדות, מחשב, מקום, אינטרנט.

ניצן הורוביץ: אני מצפה מכולם שינהגו כך וזה גם יעזור הלאה בהמשך הדרך, זאת השקעה מצוינת.

ניצן הורוביץ: אנחנו גם שמחים לשמוע, שהסטודנטים מקבלים מענה אקדמי וכלכלי מהמוסדות כשיש קשיים: הלוואות בפריסה ארוכה, דחיית תשלומים וכו'.

ניצן הורוביץ: אנחנו פונים מכאן לכל הסטודנטים שיש להם קשיים כאלה, לפנות למוסדות ולנצל את העניין הזה ולהיעזר במוסדות למי שמתקשה.

ניצן הורוביץ: לגבי בחינות, נושא בחינות שעלה כאן, בחינות לשנת הלימודים הזאת, בסוף סמסטר ב' המל"ג יבחן את נושא הבחינות, אולי לא כל הבחינות יתקיימו ואולי חלק יהיו בחינות בית, עבודות, הערכות.

ניצן הורוביץ: המל"ג והאוניברסיטאות יושבים על העניין.

ניצן הורוביץ: אנחנו הקדשנו כאן בדיון את נושא הסיוע הכלכלי לסטודנטים, שזה יותר עניין של משרד האוצר באמצעות כל מיני כלים, ומשרד האוצר התחייב להחזיר לנו תשובות בימים הקרובים ואנחנו נפנה ונבקש מועד מוגדר לקבלת תשובות לסיוע לסטודנטים שנופלים בין הכיסאות בחבילת הסיוע הכללית למשק.

ניצן הורוביץ: פה אנחנו מדגישים, זה נושא קריטי לסטודנטים שלא עובדים עכשיו בגלל המצב, לא נחשבים עצמאיים, לא נחשבים עובדים, משרות חלקיות, צעירים למשל זה נושא ספציפי שעלה כאן, הם לא בקריטריונים והם צריכים לקבל מענה ואנחנו נקבל את המענה הזה ממשרד האוצר.

ניצן הורוביץ: אנחנו מודים ורשמנו לפנינו, שלא תהיה פגיעה בתוכנית הרב שנתית לקידום סטודנטים ערבים וכן ליתר הסטודנטים.

ניצן הורוביץ: השירותים הפסיכולוגיים פתוחים בצורה מקוונת, אנחנו קוראים לכולם להשתמש בהם, לכל מי שקשה לו, לכל מי שבמצוקה, לפנות לשירותים הפסיכולוגיים של המוסדות ולהיעזר בהם.

ניצן הורוביץ: כאמור, הקלה בעניין המעונות, כל המוסדות, אני מקווה שיעשו את זה, כמו ששמענו.

ניצן הורוביץ: לגבי הפסיכומטרי - רשמנו לפנינו שגם המרכז הארצי לבחינות הערכה וגם האוניברסיטאות וכל המוסדות, יתחשבו בעניין הנוכחי בבעיה וייתנו התראה מספקת מראש למי שרוצה להיבחן, מספקת מבחינת הזמן מראש.

ניצן הורוביץ: מי שייאלץ להיבחן ביולי במקום באפריל, הבחינה תהיה תקפה מכל הבחינות, הן מבחינת השפות השונות וגם מבחינת הקבלה אחר כך לחוגים.

ניצן הורוביץ: זאת אומרת, מי שתידחה לו הבחינה, לא ייפגע.

ניצן הורוביץ: בעניין הזה נקבל מידע יותר קונקרטי, אנחנו מבינים שיש נכונות, אנחנו מבינים שיש הבנה וזה טוב מאוד.

ניצן הורוביץ: אנחנו רק נבקש שזה יהיה מעוגן ושאנשים לא יהיו בלחץ.

ניצן הורוביץ: כנ"ל לגבי האוניברסיטה הפתוחה, היו פה שאלות ספציפיות, אנחנו נקבל מידע ספציפי מהאוניברסיטה הפתוחה ובישיבה הבאה של הוועדה נביא את המידע.

ניצן הורוביץ: בטח פספסתי עוד כמה עניינים, כן, גם לגבי הבגרויות.

ניצן הורוביץ: דעו לכם הנבחנים בבגרויות, שהאוניברסיטאות יתחשבו בשנתון הקורונה ומי שנבחן עכשיו בבגרויות או שיהיה משהו או דחייה, לא ייפגעו התלמידים בגלל הקורונה.

ניצן הורוביץ: זו אמירה של ועדת החינוך.

ניצן הורוביץ: שמענו דברים כאלה אתמול גם ממשרד החינוך ואנחנו גם שומעים מהאוניברסיטאות, הם יתחשבו בזה בקבלה, אם יהיה שינוי בבגרויות הם ייקחו את זה בחשבון ומי שנבחן עכשיו לא ייפגע.

ניצן הורוביץ: אלה הדברים.

יוסף ג'בארין: אנחנו מברכים על החלופות.

ניצן הורוביץ: גם לגבי הפסיכומטרי, לגבי החלופות שאמר פרופסור רובין, אם תהיה בעיה עם הפסיכומטרי לקיים אותו, אז למשל קורסים מקוונים כחלופה לפסיכומטרי, או מבחני כניסה מחלקתיים כחלופה לפסיכומטרי, אם תהיה בעיה בפסיכומטרי.

ניצן הורוביץ: ואם לא תהיה בעיה ופשוט ידחו את התאריך, ייתנו מספיק זמן מראש כדי להיערך לבחינות.

ניצן הורוביץ: בכל מקרה לא תהיה פגיעה כלשהי בנבחנים ובמועמדים.

ניצן הורוביץ: זו גם צריכה להיות הרוח.

ניצן הורוביץ: אנחנו בתקופה שיש הרבה התאמות, כולם בלחץ, אבל הרוח שהייתה בסך הכול בדיון, שכל הגופים רוצים לבוא לקראת הסטודנטים, רוצים לאפשר את הדברים האלה.

ניצן הורוביץ: אני מברך על זה, זו רוח חיובית לתת פתרונות לאנשים, שאנשים לא ירגישו שזורקים אותם אלא שיש להם מענה, יש להם רשת ביטחון ואני שמח על כך מאוד.

ניצן הורוביץ: הדיונים בשבוע הבא יתקיימו בימים שני ושלישי.

ניצן הורוביץ: יש לנו שתי ישיבות בשבוע הבא, בימים שני ושלישי נקיים את ישיבות ועדת החינוך.

ניצן הורוביץ: בישיבות הקרובות בשבוע הבא ננסה להביא תשובות ממשרד האוצר.

ניצן הורוביץ: ביום שני ב-10:00 יתקיים דיון על החינוך הבלתי פורמאלי.

ניצן הורוביץ: זאת אומרת, תנועות נוער, ארגוני נוער, כל הנושא הזה, הם בבעיות גדולות עכשיו.

ניצן הורוביץ: וביום שלישי גנים פרטיים וגנים בכלל.

ניצן הורוביץ: תודה לאתי, ביום שני תתקיים ישיבה בנושא פעילות החינוך הבלתי פורמאלי בצל הקורונה.

ניצן הורוביץ: ישיבה שנייה בשעה 12:30, ישיבת מעקב בנושאים: היערכות מערכת החינוך ללימוד המקוון במגזר הערבי.

ניצן הורוביץ: והטיפול בתלמידי החינוך המיוחד בצל הקורונה.

ניצן הורוביץ: זאת ישיבת מעקב, יום שני ב-12:30 על שני הנושאים האלה.

ניצן הורוביץ: וביום שלישי ב-10:00 ישיבה נפרדת על גני הילדים, גני הילדים בכלל, גני הילדים בתקופת הקורונה.

ניצן הורוביץ: זה לוח הזמנים, תודה רבה לכולם, הישיבה נעולה.